Aprobat

prin Hotărârea Guvernului nr. \_\_\_\_\_\_/2025

**REGULAMENTUL**

**privind schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră**

Prezentul Regulament transpune parțial (art. 1- 5f, art. 5g alin. (1), (2), (6), art. 5h, art. 6 alin. (1) - (3), art. 7 și anexa) Directiva (UE) 2015/413 a Parlamentului European și a Consiliului din 11 martie 2015 de facilitare a schimbului transfrontalier de informații și a asistenței reciproce privind încălcările normelor de circulație care afectează siguranța rutieră (text cu relevanță pentru SEE), (CELEX: 32015L0413), publicată în Jurnalul Oficial al Uniunii Europene L 68/9 din 13 martie 2015, cu modificările ulterioare prin Directiva (UE) 2024/3237 a Parlamentului European și a Consiliului din 19 decembrie 2024 de modificare a Directivei (UE) 2015/413 de facilitare a schimbului transfrontalier de informații privind încălcările normelor de circulație care afectează siguranța rutieră (Text cu relevanță pentru SEE) (CELEX: 32024L3237), publicată în Jurnalul Oficial al Uniunii Europene  
L, 2024/3237 din 30 decembrie 2024.

**CAPITOLUL I**

**Dispoziții generale**

**1.** Regulamentul privind schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră *(în continuare - Regulament)* urmărește scopul facilitării schimbului transfrontalier de informații și asistență reciprocă între autoritățile competente din Republica Moldova și autoritățile din statele membre ale Uniunii Europene (în continuare - UE) sau din statele participante, referitoare la încălcările normelor de circulație care afectează siguranța rutieră, atunci când încălcările respective au fost săvârșite cu un vehicul înmatriculat într-un stat membru al UE sau stat participant, altul decât statul în care a fost săvârșită încălcarea, precum și facilitarea aplicării de către autoritățile competente a sancțiunilor pentru încălcările săvârșite pe teritoriul Republicii Moldova cu vehicule înmatriculate în alte state membre sau în statele participante, astfel, încât să asigure un nivel ridicat de protecție pentru toți utilizatorii drumurilor din Republica Moldova și Uniunea Europeană.

**2.** În vederea realizării scopului prevăzut la pct. 1, prezentul Regulament stabilește:

2.1.încălcările normelor de circulație care afectează siguranța rutieră săvârșite pe teritoriul Republicii Moldova, care fac obiectul schimbului transfrontalier de informații și asistență reciprocă;

2.2. punctul național de contact prin intermediul căruia este asigurat schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră;

2.3. modalitatea de efectuare a schimbului de informații prin utilizarea căutării automatizate a datelor de înmatriculare a vehiculelor și proprietarilor sau deținătorilor acestora;

2.4.modalitatea de informare, de către autoritățile naționale, a proprietarului, deținătorului vehiculului sau a persoanei vizate, cu privire la încălcarea, pe teritoriul Republicii Moldova, a normelor de circulație care afectează siguranța rutieră, dacă această încălcare este săvârșită cu un vehicul înmatriculat într-un alt stat membru al UE sau în alt stat participant;

2.5. mecanismul de asistență reciprocă pentru notificarea avizului de încălcare a normelor de circulație și a documentelor ulterioare definite la pct. 5.9.;

2.6. dispoziții cu privire la rolul membrilor rețelei de schimb transfrontalier de informații și asistență reciprocă referitoare la încălcările normelor de circulație care afectează siguranța rutieră;

2.7. specificații referitoare la dreptul de acces la informații și protecția datelor cu caracter personal.

**3.** Prevederile prezentului Regulament nu aduc atingere:

3.1. dispozițiilor Legii nr. 371/2006 cu privire la asistența juridică internațională în materie penală, precum și normelor de drept internațional și european relevante în domeniul cooperării judiciare în materie penală;

3.2. drepturilor și obligațiilor care decurg din dispozițiile Codului de procedură penală nr. 122/2003 *(în continuare – Codul de procedură penală)* și Codului contravențional nr. 218/2008 *(în continuare – Codul contravențional)*, în ceia ce privește reglementările:

3.2.1. procedurii de recunoaștere reciprocă a sancțiunilor pecuniare;

3.2.2. procedurii penale;

3.2.3. procedurii contravenționale;

3.2.4. comunicării actelor de procedură;

3.2.5. dispozițiilor actelor normative referitoare la drepturile contravenientului și drepturile persoanelor bănuite, învinuite, inculpate:

3.2.5.1. dreptul la interpretare și traducere în cadrul procesului penal/contravențional;

3.2.5.2. dreptul la informare;

3.2.5.3. dreptul la apărare;

3.2.5.4 dreptul de a beneficia de prezumția de nevinovăție până la dovedirea vinovăției și dreptul de a fi prezent la proces în cadrul procedurilor penale/contravenționale;

3.2.5.5. garanțiile procesuale pentru contravenientul, bănuitul, învinuitul sau inculpatul minor;

3.2.5.6. dreptul la asistență juridică garantată de stat în cadrul procesului penal/contravențional.

**4.** Prezentul Regulament se aplică în relația cu un stat membru al UE sau stat participant în baza și în condițiile acordului încheiat de un stat terț cu UE, în vederea participării la schimbul transfrontalier de date privind înmatricularea vehiculelor și date privind proprietarii, deținătorii, utilizatorii finali ori conducătorii auto ai vehiculelor implicate în săvârșirea încălcărilor normelor de circulație care afectează siguranța rutieră, de la momentul intrării în vigoare a acestui acord.

**5.** În sensul prezentului Regulament, următoarele noțiuni și termeni semnifică:

5.1. *autoritate competentă* – autoritatea abilitată cu atribuții de constatare și aplicarea sancțiunilor pentru încălcările normelor de circulație care afectează siguranța rutieră, prevăzute la pct. 6, săvârșite pe teritoriul Republicii Moldova;

5.2. *aviz de încălcare a normelor de circulație* – orice document emis, precum: scrisoare de informare, solicitare adresată proprietarului, deținătorului sau utilizatorului final al vehiculului privind depunerea unei declarații referitoare la identitatea conducătorului auto în momentul comiterii contravenției, transmis persoanei vizate de către autoritatea competentă a statului membru sau a statului participant pe teritoriul căruia a fost săvârșită încălcarea;

5.3.*căutare automatizată* – procedură de acces online, realizată prin intermediul unui sistem de comunicații electronice, care permite consultarea în timp real, de către autoritatea competentă a unui stat membru sau stat participant, a sistemului de evidență al unuia sau mai multor state membre ori state participante, fie sub forma unei cereri individuale transmise, fie prin trimiterea, într-un singur mesaj, către punctele naționale de contact ale acestor state, a unui set de date ce conține cereri sau răspunsuri multiple, prelucrate în mod automatizat;

5.4. *conducere pe contrasens* – conducerea unui vehicul în direcția opusă sensului de circulație stabilit prin marcajul rutier 1.1.1., 1.2. și 1.3. din anexa nr. 4 la Regulamentul circulației rutiere, aprobat prin Hotărârea Guvernului nr. 357/2009 *(în continuare – Regulamentul circulației rutiere)*, faptă care constituie contravenție și se sancționează în conformitate cu prevederile Codului contravențional sau, după caz, potrivit legislației statului pe teritoriul căruia a fost săvârșită încălcarea;

5.5.*conducerea sub influența alcoolului* – conducerea unui vehicul de către o persoană aflată sub influența băuturilor alcoolice, în cazul în care concentrația de alcool în sânge sau de vapori de alcool în aerul expirat depășește limitele stabilite de Codul contravențional sau Codul penal, astfel încât fapta constituie contravenție ori infracțiune și se sancționează, după caz, în conformitate cu Codul contravențional, Codul penal sau legislația statului pe teritoriul căruia a fost săvârșită încălcarea;

5.6. *conducerea sub influența substanțelor stupefiante și/sau de alte substanțe cu efect similar* – conducerea unui vehicul de către o persoană aflată sub influența drogurilor, substanțelor stupefiante ori a altor substanțe cu efecte similare, fapt care constituie infracțiune și se sancționează conform Codului penal sau, după caz, potrivit legislației statului pe teritoriul căruia a fost săvârșită încălcarea;

5.7. *depășire interzisă* – manevra de depășire a unui vehicul sau a unui alt participant la trafic, efectuată cu încălcarea indicatoarelor 3.23. și 3.25. din anexa  
nr. 3 la Regulamentul circulației rutiere, care pune în pericol siguranța rutieră a conducătorului auto, a celorlalți participanți la trafic sau a pasagerilor, fapt care constituie contravenție și se sancționează conform Codului contravențional sau, după caz, potrivit legislației statului pe teritoriul căruia a fost săvârșită încălcarea;

5.8. *deținătorul vehiculului* – persoana fizică sau juridică, alta decât proprietarul, pe numele căreia este înmatriculat vehiculul ori care este menționată în certificatul de înmatriculare ca utilizator al acestuia, în temeiul unui drept legal, în conformitate cu dispozițiile legale aplicabile sau, după caz, cu legislația statului de înmatriculare;

5.9. *document ulterior* – orice decizie sau alt act emis de autoritatea competentă a unui stat membru sau stat participant, în care a fost săvârșită încălcarea, ulterior emiterii avizului de încălcare a normelor de circulație, având legătură cu respectivul aviz sau cu respectiva încălcare a normelor de circulație care afectează siguranța circulației, până la etapa exercitării căilor de atac în fața autorității competente să adopte decizii obligatorii din punct de vedere juridic;

5.10. *exces de viteză* – depășirea limitei maxime admise de viteză stabilite pentru categoria de vehicul pe un anumit sector de drum, conform indicatoarelor 3.27. și 3.29. din anexa nr. 3 la Regulamentul circulației rutiere, în condițiile în care fapta constituie contravenție și se sancționează potrivit Codului contravențional sau, după caz, în conformitate cu legislația statului pe teritoriul căruia a fost săvârșită încălcarea;

5.11. *utilizarea ilegală a unui telefon mobil sau a altui dispozitiv de comunicare în timpul conducerii* – nerespectarea interdicției de a utiliza telefonul mobil sau alt echipament de comunicare în timpul conducerii, fără utilizarea unui dispozitiv de tip „mâini libere”, conform Regulamentului circulației rutiere, fapta constituind contravenție și fiind sancționată conform Codului contravențional sau, după caz, conform legislației statului pe teritoriul căruia a fost săvârșită încălcarea;

5.12. *încălcarea uneia sau mai multor linii continue* – manevra de depășire sau schimbare a benzii de circulație într-o zonă unde aceasta este interzisă prin marcajele rutiere 1.2. sau 1.3. din anexa nr. 4 la Regulamentul circulației rutiere, și care pune în pericol siguranța rutieră a conducătorului auto, a celorlalți participanți la trafic sau a pasagerilor, faptă ce constituie contravenție și se sancționează conform Codului contravențional sau, după caz, potrivit legislației statului pe teritoriul căruia a fost săvârșită încălcarea;

5.13. *nefolosirea căștii de protecție* – nerespectarea obligației de a purta casca de protecție de către conducătorii de motocicletă (ciclomotor) și persoanele transportate pe acestea, în timpul circulației pe drumurile publice, așa cum este prevăzut în Regulamentul circulației rutiere, în condițiile în care fapta constituie contravenție și se sancționează potrivit Codului contravențional sau, după caz, în conformitate cu legislația statului pe teritoriul căruia a fost săvârșită încălcarea;

5.14. *nefolosirea centurii de siguranță* – nerespectarea obligației de a purta centura de siguranță sau de a utiliza sistemele de reținere pentru copii, conform prevederilor Regulamentului circulației rutiere, faptă ce constituie contravenție și se sancționează conform Codului contravențional sau, după caz, potrivit legislației statului pe teritoriul căruia a fost săvârșită încălcarea;

5.15. *nepăstrarea unei distanțe sigure față de vehiculul din față* – nerespectarea obligației conducătorului auto de a menține o distanță de siguranță corespunzătoare față de vehiculul care circulă în fața sa, astfel încât să poată evita coliziunea în caz de frânare bruscă sau de reducere neașteptată a vitezei.

Se consideră încălcare a regulilor de circulație rutieră în situația în care, într-o anumită zonă de acțiune este instalat indicatorul rutier 3.22. „Spațiu minim limitat” din anexa nr. 3 la Regulamentul circulației rutiere, iar autovehiculul circulă la o distanță față de vehiculul din față mai mică decât cea menționată pe indicator.

Această faptă constituie contravenție și se sancționează potrivit Codului contravențional sau, după caz, în conformitate cu legislația aplicabilă a statului pe teritoriul căruia a fost săvârșită încălcarea;

5.16. *nerespectarea normelor la trecerea la nivel cu calea ferată* – încălcarea de către conducătorul de vehicul a regulilor de circulație rutieră aplicabile la traversarea căii ferate, inclusiv neoprirea în locurile semnalizate corespunzător, trecerea atunci când barierele sunt coborâte sau în curs de coborâre/ridicare, ori ignorarea semnalelor acustice sau luminoase de avertizare, fapt care constituie contravenție și se sancționează potrivit Codului contravențional sau, după caz, în conformitate cu legislația statului pe teritoriul căruia a fost săvârșită încălcarea, altul decât Republica Moldova;

5.17. *nerespectarea normelor privind acordarea priorității pentru vehiculele folosite de serviciile de urgență* *–* neexecutarea obligației de a facilita deplasarea vehiculelor aparținând serviciilor de urgență (poliție, ambulanță, pompieri etc.), prin formarea coridoarelor de urgență sau prin neacordarea priorității de trecere în condițiile prevăzute de Regulamentul circulației rutiere, fapt care constituie contravenție și se sancționează conform Codului contravențional sau, după caz, potrivit legislației statului pe teritoriul căruia a fost săvârșită încălcarea;

5.18. *nerespectarea normelor privind restricțiile de acces al vehiculelor* – pătrunderea sau circulația unui vehicul într-o zonă în care accesul este interzis ori restricționat prin indicatoarele rutiere 3.1.1. – 3.11. din anexa nr. 3 la Regulamentul circulației rutiere, marcaje sau alte reglementări legale, fără drept sau cu încălcarea condițiilor impuse de autoritățile competente, cum ar fi zone pietonale, zone din apropierea unităților de învățământ, benzi destinate exclusiv bicicletelor sau alte spații cu regim special de circulație, fapt care constituie contravenție și se sancționează potrivit Codului contravențional sau, după caz, conform legislației statului pe teritoriul căruia a fost săvârșită încălcarea;

5.19. *nerespectarea semnificației culorii roșii a semaforului* – încălcarea obligației de a opri vehiculul la aprinderea culorii roșii a semaforului sau la un alt semnal echivalent de oprire, contrar prevederilor Regulamentului circulației rutiere, fapt care constituie contravenție și se sancționează potrivit Codului contravențional sau, după caz, conform legislației statului pe teritoriul căruia a fost săvârșită încălcarea;

5.20. *oprire interzisă sau staționare interzisă* – staționarea, oprirea sau parcarea unui vehicul într-un loc sau într-un mod în care acest lucru este interzis prin indicatoarele rutiere 3.31. – 3.32.3. din anexa nr. 3 la Regulamentul circulației rutiere, marcaje sau reglementări legale, fapte care afectează siguranța rutieră, îngreunează circulația rutieră sau creează un pericol pentru ceilalți participanți la trafic, fapt care constituie contravenție și se sancționează potrivit Codului contravențional sau, după caz, conform legislației statului pe teritoriul căruia a fost săvârșită încălcarea;

5.21. *părăsirea locului accidentului* – acțiunea de părăsire a locului accidentului rutier de către persoana implicată în accident, faptă ce constituie contravenție sau infracțiune și se sancționează conform Codului penal sau Codului contravențional sau, după caz, potrivit legislației statului în care a fost săvârșită încălcarea.

5.22. *persoana protejată*– persoana ale cărei date cu caracter personal, obținute în procesul schimbului transfrontalier de informații și asistență reciprocă referitoare la încălcările normelor de circulație care afectează siguranța rutieră, fac obiectul unor măsuri speciale de confidențialitate și securitate, în scopul prevenirii divulgării, utilizării neautorizate sau compromiterii acestora, potrivit normelor aplicabile în domeniul protecției datelor cu caracter personal.

5.23. *persoana vizată* – persoana identificată conform legislației naționale a Republicii Moldova, reglementărilor UE sau legislației unui stat participant, în conformitate cu dreptul intern al statului pe teritoriul căruia a fost săvârșită încălcarea, ca fiind responsabilă de încălcarea normelor de circulație care afectează siguranța rutieră, sau proprietarul, deținătorul, utilizatorul final ori conducătorul auto al vehiculului implicat în săvârșirea încălcării respectivelor norme. Aceasta include și persoanele care, deși nu au fost identificate conform legislației naționale a Republicii Moldova sau a statului pe teritoriul căruia a fost săvârșită încălcarea, sunt considerate răspunzătoare pentru fapta respectivă;

5.24. *punct național de contact* – autoritatea desemnată pentru schimbul automatizat de date referitoare la înmatricularea vehiculelor, transmiterea și recepționarea cererilor de asistență reciprocă pentru identificarea persoanei vizate, notificarea avizului de încălcare a normelor de circulație sau a documentelor ulterioare, precum și transmiterea și recepționarea cererilor și răspunsurilor la acestea, în scopul executării deciziilor definitive asupra cauzei contravenționale privind sancțiunile aplicate pentru încălcarea normelor de circulație care afectează siguranța rutieră;

5.25. *set de date care fac obiectul căutării* – ansamblu identificabil de date referitoare la vehiculele înmatriculate, precum și la proprietarii, deținătorii, utilizatorii finali sau conducătorii auto ai vehiculelor implicate în săvârșirea încălcărilor normelor de circulație care afectează siguranța rutieră, utilizat în scopul efectuării căutărilor automatizate în cadrul schimbului transfrontalier de informații;

5.26.*stat membru* – stat membru al UE sau al Spațiului Economic European;

5.27. *stat membru de reședință* – statul membru, alt stat participant sau, în cazul Republicii Moldova, statul în care persoana vizată își are reședința obișnuită, în conformitate cu reglementările interne ale statului respectiv sau, după caz, cu normele UE. Reședința obișnuită se definește ca locul în care persoana trăiește în mod continuu și pentru o perioadă semnificativă de timp, având un grad rezonabil de certitudine că acesta reprezintă reședința sa principală;

5.28. *stat membru de înmatriculare* – statul membru sau alt stat participant în care vehiculul implicat în încălcarea normelor de circulație care afectează siguranța rutieră este înmatriculat, conform reglementărilor interne ale statului respectiv sau, după caz, normelor UE;

5.29. *stat participant* – stat terț cu care UE a încheiat un acord în vederea participării la schimbul transfrontalier de date privind înmatricularea vehiculelor;

5.30.*stat membru în care s-a săvârșit încălcarea* – statul membru sau alt stat participant în care a fost comisă încălcarea normelor de circulație care afectează siguranța rutieră, conform reglementărilor interne ale statului respectiv sau, după caz, normelor UE;

5.31. *utilizarea unei benzi interzise* – manevra de circulație pe o bandă a drumului sau pe o porțiune ori sector de drum în care accesul sau circulația vehiculelor este interzisă, conform indicatoarelor rutiere, marcajelor sau reglementărilor stabilite de autoritățile competente, fapt care poate afecta siguranța rutieră, îngreuna circulația sau pune în pericol ceilalți participanți la trafic, acțiune ce constituie o încălcare a prevederilor Regulamentului circulației rutiere și se sancționează conform Codului contravențional sau, după caz, conform legislației statului pe teritoriul căruia a fost săvârșită încălcarea;

5.32. *utilizarea unui vehicul supraîncărcat* – conducerea unui vehicul care depășește limita legală de încărcare stabilită prin reglementările tehnice autorizate, incluzând depășirea greutății maxime permise, conform specificațiilor tehnice ale vehiculului sau reglementărilor rutiere. Această situație poate compromite siguranța rutieră, stabilitatea vehiculului și poate duce la uzura prematură a infrastructurii rutiere, iar fapta constituie o încălcare a prevederilor Regulamentului circulației rutiere și se sancționează conform Codului contravențional sau, după caz, conform legislației statului pe teritoriul căruia a fost săvârșită încălcarea;

5.33. *utilizator final* – orice persoană care nu este deținătorul sau proprietarul vehiculului, dar care este indicată în registrul vehiculelor din statul membru de înmatriculare sau din alt stat participant și care dispune de autorizația legală de a utiliza vehiculul respectiv, fiind responsabilă de operațiunile zilnice ale vehiculului, în special în baza unui contract de leasing sau de închiriere pe termen lung, ori în contextul unui parc de vehicule aflat la dispoziția angajaților;

5.34. *vehicul* – sistem mecanic, cu sau fără autopropulsie, destinat transportului de persoane și bunuri sau echipat cu mecanisme pentru executarea unor lucrări specifice, dar care nu se deplasează pe șine, inclusiv orice ansamblu de vehicule sau de remorci, indiferent dacă sunt cuplate sau nu, pentru care există obligația legală de înmatriculare în Republica Moldova, conform reglementărilor naționale și internaționale aplicabile.

**CAPITOLUL II**

**Schimb transfrontalier de informații privind încălcările normelor de circulație care afectează siguranța rutieră**

**Secțiunea 1**

**Domeniul de aplicare**

**6.** Prezentul Regulament se aplică următoarelor încălcări ale normelor de circulație care afectează siguranța rutieră (în continuare – încălcări):

6.1. excesul de viteză;

6.2. nefolosirea centurii de siguranță;

6.3. nerespectarea semnificației culorii roșii a semaforului;

6.4. conducerea sub influența alcoolului, cu excepția cazurilor în care aceste încălcări fac obiectul asistenței juridice internaționale în materie penală reglementate prin Legea nr. 371/2006 cu privire la asistența juridică internațională în materie penală *(în continuare - Legea nr. 371/2006)*;

6.5. conducerea sub influența substanțelor stupefiante și/sau altor substanțe cu efecte similare, cu excepția cazurilor în care aceste încălcări fac obiectul asistenței juridice internaționale în materie penală reglementate prin Legea nr. 371/2006;

6.6. nefolosirea căștii de protecție;

6.7. utilizarea unei benzi interzise;

6.8. utilizarea ilegală a unui telefon mobil sau a altor dispozitive de comunicare în timpul conducerii;

6.9. nepăstrarea unei distanțe sigure față de vehiculul din față;

6.10. depășirea interzisă;

6.11. oprire interzisă sau staționare interzisă;

6.12. încălcarea uneia sau mai multor linii continue;

6.13. conducerea pe contrasens;

6.14. nerespectarea normelor privind acordarea priorității pentru vehiculele folosite de serviciile de urgență;

6.15. utilizarea unui vehicul supraîncărcat;

6.16. nerespectarea normelor privind restricțiile de acces al vehiculelor. Această normă nu se aplică comportamentelor care constituie nerespectarea normelor privind restricțiile de acces al vehiculelor, în următoarele cazuri:

6.16.1. dacă informațiile referitoare la limitele restricțiilor, interdicțiilor sau obligațiilor cu valabilitate zonală, la starea actuală a accesului și la condițiile de circulație în zonele cu restricții de acces al vehiculelor, precum și datele privind restricțiile permanente de acces, nu au fost generate și puse la dispoziția utilizatorilor finali de către serviciile de informare în timp real cu privire la trafic;

6.16.2. dacă nerespectarea se referă la neplata de către conducătorul auto a tarifelor sau a altor taxe stabilite ca obligație prealabilă intrării într-o zonă supusă restricțiilor de acces al vehiculelor;

6.17. părăsirea locului accidentului, cu excepția cazurilor în care aceste încălcări fac obiectul asistenței juridice internaționale în materie penală reglementate prin Legea nr. 371/2006;

6.18. nerespectarea normelor la trecerea la nivel cu calea ferată.

**7.** Schimbul transfrontalier de informații între statele membre, precum și între statele participante, în cazul încălcărilor prevăzute la pct. 6, se realizează prin intermediul punctelor naționale de contact ale acestor state, care având acces la sistemele informaționale de evidență aparținând altor state membre sau state participante, sunt autorizate să efectueze căutări automatizate privind datele referitoare la:

7.1. datele privind vehiculele înmatriculate;

7.2. datele privind proprietarii, deținătorii, utilizatorii finali ori conducătorii auto ai vehiculelor implicate în săvârșirea încălcărilor;

7.3. încălcări ale normelor de circulație care afectează siguranța rutieră, prevăzute la pct. 6.

**8.** Schimbul transfrontalier de informații privind încălcările se realizează prin accesul și obținerea datelor, în condițiile pct. 7, prin intermediul căutării automatizate în Sistemul european de informații privind vehiculele și permisele de conducere (EUCARIS) *(în continuare - platforma informatică EUCARIS)*, a cărei componentă națională este administrată, în conformitate cu actele normative, de către Inspectoratul General al Poliției, prin intermediul Direcției monitorizare și documentare trafic rutier a Inspectoratului național de securitate publică *(în continuare – DMDTR)*, împuternicită să exercite funcțiile punctului național de contact pentru schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră.

**9.** Prevederile prezentului Regulament, referitoare la accesul punctului național de contact la datele privind înmatricularea vehiculelor, stocate în sistemele de evidență ale altor state membre, precum și ale statelor participante, se aplică în cazul încălcărilor normelor de circulație care afectează siguranța rutieră săvârșite pe teritoriul Republicii Moldova cu vehicule înmatriculate într-un alt stat membru sau într-un stat participant, în următoarele situații:

9.1. când încălcările au fost constatate cu mijloace tehnice certificate sau omologate și/sau cu mijloace de măsurare adecvate, verificate metrologic sau etalonate, în conformitate cu prevederile actelor normative aplicabile, care funcționează în regim automatizat;

9.2. când autoritățile naționale nu dețin datele privind persoanele responsabile de săvârșirea încălcărilor și desfășoară acțiuni procesuale în vederea identificării acestora.

**Secțiunea a 2-a**

**Punctul național de contact**

**10.** DMDTR exercită funcția de punct național de contact pentru Republica Moldova și are atribuția de a asigura, în condițiile prezentului Regulament:

10.1. furnizarea automată a datelor prevăzute la pct. 7 către punctele naționale de contact ale statelor membre sau ale statelor participante;

10.2. accesul autorităților competente din Republica Moldova la efectuarea căutării automatizate privind datele prevăzute la pct. 7 în sistemele de evidență ale statelor membre, precum și ale statelor participante;

**11.** În exercitarea funcției sale, punctul național de contact desfășoară următoarele activități specifice:

11.1. schimbul automatizat de date privind înmatricularea vehiculelor, în conformitate cu prevederile Capitolului II, Secțiunea a 4-a;

11.2. primirea și transmiterea cererilor de asistență reciprocă, precum și a răspunsurilor corespunzătoare, în vederea identificării persoanei vizate, în conformitate cu dispozițiile Capitolului IV, Secțiunea a 4-a, cu excepția cazurilor în care acestea fac obiectul asistenței juridice internaționale în materie penală reglementate prin Legea nr. 371/2006;

11.3. primirea și transmiterea cererilor de asistență reciprocă, precum și a răspunsurilor corespunzătoare, în scopul notificării persoanei vizate cu privire la avizul de încălcare a normelor de circulație sau a documentelor subsecvente, în conformitate prevederile Capitolului IV, Secțiunea a 6-a, cu excepția cazurilor în care acestea fac obiectul asistenței juridice internaționale în materie penală reglementate prin Legea nr. 371/2006;

11.4. primirea și transmiterea cererilor de asistență reciprocă, precum și a răspunsurilor aferente, în vederea executării deciziilor definitive asupra cauzei contravenționale, privind sancțiunile aplicate pentru încălcarea normelor de circulație care afectează siguranța rutieră, în conformitate cu dispozițiile Capitolului IV, Secțiunea a 7-a, cu excepția cazurilor în care acestea fac obiectul asistenței juridice internaționale în materie penală reglementate prin Legea nr. 371/2006.

**12.** Competențele punctului național de contact sunt stabilite în Regulamentul de organizare și funcționare a DMDTR, aprobat prin act administrativ normativ al șefului Inspectoratului General al Poliției.

**Secțiunea a 3-a**

**Accesul statelor membre sau participante la Registrul de stat al vehiculelor și Registrul de stat al conducătorilor de vehicule ale Republicii Moldova**

**13.** Punctele naționale de contact ale statelor membre sunt autorizate:

13.1. să acceseze, prin intermediul platformei de interoperabilitate (MConnect) *(în continuare – platforma MConnect)* date din Registrul de stat al vehiculelor *(în continuare – RSV)* și Registrul de stat al conducătorilor de vehicule *(în continuare – RSCV)*, deținute de Agenția Servicii Publice *(în continuare – ASP)* și, după caz, date din Sistemul informațional automatizat de evidență a contravențiilor, a cauzelor contravenționale și a persoanelor care au săvârșit contravenții;

13.2. să efectueze căutări automatizate privind setul de date privind vehiculele înmatriculate, proprietarii, deținătorii, utilizatorii finali ori conducătorii auto ai vehiculelor *(în continuare – setul de date)*, prevăzute în anexa la prezentul Regulament, prin intermediul platformei MConnect.

**14.** Punctele naționale de contact ale statelor participante sunt autorizate să desfășoare activitățile prevăzute la pct. 13 doar în baza unui acord de participare la schimbul de date privind înmatricularea vehiculelor și date privind proprietarii, deținătorii, utilizatorii finali ori conducătorii auto ai vehiculelor implicate în săvârșirea încălcărilor normelor de circulație care afectează siguranța rutieră, încheiat între statul respectiv și UE.

**15.** Autorizarea prevăzută la pct. 13 și 14 constă în acordarea accesului automatizat la datele conținute în RSV și RSCV prin intermediul platformei MConnect, în scopul desfășurării de către autoritățile competente din statul în care a fost săvârșită încălcarea, a constatărilor privind încălcările comise cu vehicule înmatriculate în Republica Moldova, în conformitate cu legislația națională a statului respectiv.

**16.** În scopul facilitării procesului de obținere a setului de date care fac obiectul căutării din prezentul Regulament, datele din sistemele informaționale RSV și RSCV sunt păstrate, arhivate și disponibile în termen de cel puțin 12 luni de la operarea oricăror schimbări ale deținătorului, proprietarului sau utilizatorului final al vehiculului, dar nu mai mult decât termenul stabilit în actele normative naționale.

**Secțiunea a 4-a**

**Proceduri pentru schimbul de date privind înmatricularea vehiculelor și asistența reciprocă între statele membre**

**17.** Căutarea automatizată prevăzută la pct. 10.2. se efectuează de către autoritățile competente prin intermediul punctului național de contact, exclusiv în scopul desfășurării procedurilor de constatare a încălcărilor săvârșite pe teritoriul Republicii Moldova cu vehicule înmatriculate într-un alt stat membru sau într-un stat participant.

**18.** Căutarea automatizată se realizează doar în situațiile în care autoritățile competente nu dețin datele privind persoanele responsabile de încălcările comise și dispun măsuri de identificare a acestora, în conformitate cu prevederile prezentului Regulament.

**19.** În scopul identificării persoanei responsabile de săvârșirea încălcării pe teritoriul Republicii Moldova cu un vehicul înmatriculat într-un alt stat membru sau într-un stat participant, autoritățile competente din Republica Moldova sunt autorizate să efectueze o căutare automatizată a datelor stocate în sistemele de evidență ale respectivelor state, prin intermediul punctului național de contact. Căutarea automatizată de către punctele naționale de contact ale statelor membre și statelor participante în care a fost săvârșită încălcarea, se realizează gratuit și este condiționată de furnizarea unui număr complet de înmatriculare, în conformitate cu cerințele tehnice aplicabile platformei informatice EUCARIS.

**20.** Căutarea automatizată prevăzută la pct. 19 se realizează exclusiv prin intermediul platformei informatice EUCARIS, utilizând un număr complet de înmatriculare al vehiculului implicat, și are ca obiect următoarele date:

20.1. datele privind vehiculul înmatriculat;

20.2. datele privind proprietarul, deținătorul, utilizatorul final sau conducătorul auto al vehiculului, în măsura în care sunt disponibile în statul în care acesta este înmatriculat.

**21.** Setul de date supus căutării automatizate este gestionat în conformitate cu cerințele tehnice ale platformei informatice EUCARIS și cu prevederile acordurilor internaționale aplicabile în domeniul schimbului transfrontalier de informații.

**22.** Datele obținute ca urmare a căutării automatizate pot fi utilizate exclusiv în scopul constatării încălcării și al identificării persoanei vizate, în conformitate cu prezentul Regulament, și nu pot fi prelucrate sau utilizate în alte scopuri.

**23.** Schimbul de informații are caracter bilateral și se desfășoară în condiții de reciprocitate cu statele membre, precum și cu statele participante, în temeiul acordurilor internaționale aplicabile sau al mecanismelor de cooperare în care Republica Moldova este parte.

**24.** Autoritățile competente, în temeiul prezentului Regulament, sunt abilitate:

24.1.să participe la schimbul transfrontalier de informații referitoare la datele privind vehiculele înmatriculate și datele privind proprietarii, deținătorii, utilizatorii finali ori conducătorii auto ai vehiculelor implicate în săvârșirea încălcărilor, prin utilizarea căutării automatizate a datelor prevăzute la pct. 20 în sistemele de evidență aparținând altor state membre sau statelor participante;

24.2.să efectueze proceduri de constatare pentru identificarea conducătorului vehiculului cu care a fost săvârșită încălcarea pe teritoriul Republicii Moldova;

24.3.să transmită aviz de încălcare a normelor de circulație (scrisoarea de informare), prevăzut la Capitolul IV Secțiunea a 1.

**25.** În vederea efectuării investigațiilor prevăzute la pct. 24.1. și 24.2. privind încălcările săvârșite pe teritoriul Republicii Moldova cu un vehicul înmatriculat în alt stat membru sau în stat participant, autoritățile competente accesează datele prevăzute la pct. 20 din sistemele de evidență ale statului de înmatriculare. Accesarea se realizează în termen de maximum 60 de zile lucrătoare de la data săvârșirii încălcării.

**Secțiunea a 5-a**

**Accesul la datele privind înmatricularea vehiculelor și cerințele privind căutarea automatizată**

**26.** Punctul național de contact se asigură că doar autoritățile competente au acces la datele privind înmatricularea vehiculelor, prin intermediul punctului național de contact, conform prevederilor prezentului Regulament.

**27.** Autoritățile competente se asigură că fiecare cerere transmisă include informațiile relevante referitoare la autoritatea competentă care a formulat cererea, numele de utilizator al persoanei care efectuează cererea și numărul de caz al acesteia.

**28.** În scopul stabilirii dacă o încălcare relevantă a fost săvârșită cu un vehicul înmatriculat în alt stat membru sau în stat participant, autoritatea competentă solicită, prin intermediul punctului național de contact, accesul la datele generale și tehnice ale vehiculului, enumerate în Secțiunea a 2-a, părțile I și II din setul de date. Ulterior, în vederea inițierii procedurilor de constatare, autoritatea competentă a Republicii Moldova solicită, prin intermediul punctului național de contact, accesul la datele cu caracter personal referitoare la persoana vizată, enumerate în Secțiunea 2, părțile I și III-VI din setul de date.

**29.** Punctul național de contact al Republicii Moldova se asigură că, atunci când autoritățile competente din statele membre sau statele participante, în care a fost săvârșită încălcarea, solicită accesul la datele prevăzute la pct. 20, acestea sunt informate, printr-un mesaj specific, în cel puțin următoarele cazuri:

29.1. la momentul săvârșirii încălcării, vehiculul a fost înregistrat ca fiind casat;

29.2. la momentul săvârșirii încălcării, vehiculul a fost declarat ca fiind furat;

29.3. la momentul săvârșirii încălcării, plăcuța de înmatriculare a vehiculului a fost declarată ca fiind furată;

29.4. în RSV nu există informații privind înmatricularea vehiculului;

29.5. introducerea datelor de căutare a fost detectată ca fiind incorectă, conform cerințelor naționale privind sintaxa și aranjamentelor logice a cuvintelor în propoziții;

29.6. informațiile solicitate nu pot fi divulgate în cazul în care acestea ar dezvălui identitatea unei persoane protejate conform actelor normative aplicabile.

**30.** Punctul național de contact al Republicii Moldova se asigură că sunt furnizate datele cu caracter personal solicitate, în exclusivitate pentru încălcările prevăzute la pct. 6 din prezentul Regulament.

**31.** În vederea asigurării asistenței reciproce pentru identificarea persoanei vizate, notificarea avizului de încălcare a normelor de circulație sau a documentelor ulterioare, precum și transmiterea și recepționarea cererilor și răspunsurilor la acestea, în scopul executării deciziilor definitive asupra cauzei contravenționale privind sancțiunile aplicate pentru încălcarea normelor de circulație care afectează siguranța rutieră, autoritatea competentă a Republicii Moldova se asigură că fiecare cerere de asistență reciprocă include informațiile referitoare la autoritatea competentă care a formulat cererea, numele de utilizator al persoanei care se ocupă de cerere și numărul de caz al cererii.

**32.** Punctul național de contact al Republicii Moldova cooperează cu punctele naționale de contact ale statelor membre sau statelor participante asigurând comunicarea eficientă și furnizarea promptă a tuturor informațiilor solicitate, precum și respectarea termenelor aplicabile în prezentul Regulament.

**Secțiunea a 6-a**

**Procedura de căutare automatizată a datelor cu privire la vehiculul înmatriculat, proprietarul, deținătorul, utilizatorul final sau conducătorul auto al vehiculului implicat în săvârșirea încălcării**

**33.** Punctul național de contact, asigură autorităților competente accesul la componenta națională a platformei informatice EUCARIS, prin acordarea unei autorizații speciale de acces, în scopul efectuării căutărilor automatizate prevăzute la pct. 20.

**34.** Utilizatorii platformei informatice EUCARIS sunt autorizați să acceseze exclusiv blocurile funcționale și categoriile de date puse la dispoziție și necesare exercitării atribuțiilor de serviciu, conform rolului atribuit în sistem, prin utilizarea obligatorie a serviciului electronic guvernamental de autentificare și control al accesului (MPass), asigurându-se totodată integrarea cu serviciul electronic guvernamental de jurnalizare (MLog) pentru asigurarea evidenței accesului și a evenimentelor în cadrul sistemelor și resurselor informaționale.

**35.** În vederea obținerii autorizației speciale de acces, autoritățile competente transmit către punctul național de contact fișa de utilizator completată și semnată de către beneficiar, în scopul acordării drepturilor de acces pentru utilizatorii platformei informatice EUCARIS care dețin competențe legale în constatarea și sancționarea încălcărilor comise pe teritoriul Republicii Moldova.

**36.** Fișa de utilizator conține câmpuri cu privire la:

36.1. autoritatea cui este adresată fișa de utilizator (punctul național de contact);

36.2 unitatea din care face parte utilizatorul;

36.3. serviciul din care face parte utilizatorul;

36.4. numele, prenumele utilizatorului;

36.5. gradul special;

36.6. seria și numărul legitimației de serviciu;

36.7. telefonul de serviciu;

36.8. telefonul mobil;

36.9. adresa de e-mail guvernamentală,

36.10. data și semnătura utilizatorului.

**37.** Pe partea verso a fișei de utilizator, beneficiarul pe propria răspundere va semna un angajament în care își asumă respectarea următoarelor cerințe obligatorii:

37.1. cunoașterea legislației cu privire la protecția datelor cu caracter personal;

37.2. căutările privind vehiculul înmatriculat, proprietarul, deținătorul, utilizatorul final sau conducătorul auto al vehiculului implicat în săvârșirea încălcării sunt realizate doar în interes de serviciu și cu respectarea legislației privind prelucrarea datelor cu caracter personal;

37.3. pentru fiecare căutare se va înscrie complet numărul de înregistrare a procesului contravențional sau al cauzei;

37.4. angajament referitor la nedivulgarea numelui „user” și parolei contului, precum și nepermiterea efectuării căutărilor persoanelor neautorizate sau străine, prin folosirea contului utilizatorului;

37.5. angajament referitor la aplicarea măsurilor de securitate la locul de muncă și îngrădirea accesului persoanelor neautorizate;

37.6. cunoașterea prevederilor prezentului Regulament și a actelor normative conexe.

**38.** Autorizația specială de acces este eliberată de către Serviciul Tehnologii Informaționale al Ministerului Afacerilor Interne *(în continuare – STI)*, cu condiția ca unitatea sau subunitatea solicitantă dispune de un post de muncă conectat la sistemele informaționale ale Ministerului Afacerilor Interne, dotat cu software antivirus licențiat și cu actualizare activă.

**39.** Căutarea se efectuează de către personalul autorizat prin tastarea/selectarea în interfața de căutare, în mod obligatoriu, a următoarelor date:

39.1. identificatorul unic al căutării - acest element trebuie să fie unic și poate fi generat de sistem prin bifarea opțiunii în ecranul de căutare;

39.2. statul membru sau statul participant de înmatriculare - se alege din listă;

39.3. numărul de înmatriculare al vehiculului - acesta trebuie să respecte formatul specific pentru fiecare stat membru sau stat participant; în cazul în care statul de înmatriculare este Germania, aplicația oferă două ferestre de completare a numărului de înmatriculare;

39.4. date privind încălcarea;

39.5. statul în care s-a săvârșit încălcarea - această dată se completează implicit de către aplicația informatică;

39.6. data de referință a încălcării - reprezintă data la care s-a comis încălcarea pe teritoriul Republicii Moldova;

39.7. ora de referință a încălcării - reprezintă timpul în care s-a comis încălcarea pe teritoriul Republicii Moldova;

39.8. scopul căutării - se alege din listă, codul corespunzător tipului de încălcare.

**40.** Formatul de căutare a datelor menționate la pct. 39 este prevăzut în setul de date.

**41.** În cazul în care nu sunt completate toate câmpurile obligatorii prevăzute de sistemul de evidență al statului membru sau statului participant supus căutării ori formatul datelor de căutare nu este respectat, sistemul generează un mesaj de eroare.

**CAPITOLUL III**

**Setul de date privind vehiculele înmatriculate, proprietarii, deținătorii, utilizatorii finali și conducătorii auto**

**42.** Setul de date este utilizat în scopul identificării vehiculelor implicate în săvârșirea încălcărilor, precum și a proprietarilor, deținătorilor, utilizatorilor finali și conducătorilor auto ai acestora, în cadrul procesului de constatare a încălcărilor normelor de circulație care afectează siguranța rutieră.

**43.** Setul de date include următoarele categorii de informații, organizate pe secțiuni:

43.1. date generale privind vehiculul;

43.2. date tehnice ale vehiculului;

43.3. date privind deținătorul;

43.4. date privind proprietarul vehiculului;

43.5. date privind utilizatorul final al vehiculului;

43.6. date obținute la momentul săvârșirii încălcării, referitoare la deținătorul vehiculului;

43.7. date obținute la momentul săvârșirii încălcării, referitoare la proprietarul vehiculului;

43.8. date obținute la momentul săvârșirii încălcării, referitoare la utilizatorul final al vehiculului.

**44.** Setul de date va fi colectat din registrele oficiale de evidență ale vehiculelor și conducătorilor auto ale Republicii Moldova, statele membre sau statele participante, în conformitate cu reglementările naționale și europene.

**45.** Datele colectate și transmise trebuie să fie:

45.1. exacte și actualizate;

45.2. complete în măsura în care sunt disponibile în registrele naționale;

45.3. structurate în formatul standard convenit în cadrul platformei informatice EUCARIS;

45.4. protejate și securizate conform prevederilor legislației cu privire la protecția datelor cu caracter personal aplicabile.

**46.** Accesul la setul de date se realizează:

46.1. doar de către personalul autorizat de către punctul național de contact să acceseze platforma informatică EUCARIS;

46.2. în baza autentificării prin serviciul electronic guvernamental de autentificare și control al accesului (MPass);

46.3. utilizând un număr complet de înmatriculare, ca element obligatoriu pentru inițierea căutării.

**47.** Rezultatul căutării este disponibil exclusiv în scopul desfășurării procedurii de constatare a încălcărilor normelor de circulație comise pe teritoriul Republicii Moldova.

**48.** Este interzisă utilizarea datelor în scopuri care nu au legătură cu siguranța rutieră sau în afara cadrului legal.

**49.** Orice acces, prelucrare sau transmitere neautorizată se sancționează conform actelor normative aplicabile în materie de protecție a datelor cu caracter personal.

**50.** Punct național de contact este responsabil de auditarea accesului și utilizării setului de date.

**CAPITOLUL IV**

**Procedura de comunicare privind încălcările normelor de circulație**

**Secțiunea 1**

**Avizul de încălcare a normelor de circulație care afectează siguranța rutieră**

**51.** După obținerea datelor privind proprietarul, deținătorul sau utilizatorul final al vehiculului implicat în săvârșirea încălcării și după stabilirea încadrării juridice a faptei, autoritățile naționale inițiază, în condițiile legii, procedurile necesare de informare a persoanei vizate cu privire la demararea procedurii legale privind constatarea încălcării și aplicarea sancțiunii.

**52.** Procedurile de informare presupun transmiterea scrisorii de informare *(în continuare – aviz de încălcare a normelor de circulație)* persoanei vizate, respectiv proprietarului, deținătorului sau utilizatorului final al vehiculului implicat în săvârșirea unei încălcări a normelor de circulație care afectează siguranța rutieră, în scopul aducerii la cunoștință fapta constatată, cadrul legal aplicabil și sancțiunea ce urmează a fi aplicată pentru încălcarea respectivă.

**53.** Avizul de încălcare a normelor de circulație servește, totodată, la informarea persoanei vizate cu privire la obligația de a furniza, în termenul stabilit, datele de identificare ale conducătorului auto aflat la volan în momentul săvârșirii încălcării, în cazul în care aceasta nu a condus personal vehiculul.

**54.** Avizul de încălcare a normelor de circulație conține, în mod obligatoriu, următoarele informații:

54.1. mențiunea că avizul de încălcare a normelor de circulație este eliberat în scopul aplicării cadrului legal cu privire la încălcările normelor de circulație care afectează siguranța rutieră

54.2. denumirea, adresa poștală, numărul de telefon și adresa de e-mail a autorității competente a statului membru sau statului participant în care s-a săvârșit încălcarea;

54.3. informațiile relevante privind încălcarea:

54.3.1. numărul de înmatriculare al vehiculului cu care a fost săvârșită încălcarea;

54.3.2. data, ora și locul săvârșirii încălcării;

54.3.3. natura și încadrarea juridică a încălcării comise, potrivit legislației statului pe teritoriul căruia aceasta a fost săvârșită;

54.3.4. date privind dispozitivul utilizat pentru constatarea încălcării;

54.4 informații detaliate privind încadrarea juridică a încălcării normelor de circulație care afectează siguranța rutieră, sancțiunile aplicabile și alte consecințe juridice ale încălcării, inclusiv informații referitoare la decăderea din dreptul de a conduce autovehicule (inclusiv punctele de penalizare sau alte restricții aplicate dreptului de a conduce), în conformitate cu dreptul intern al statului membru sau statului participant pe teritoriul căruia a fost săvârșită încălcarea;

54.5. informații detaliate cu privire la locul, perioada și modul de exercitare a dreptului la apărare sau cu privire la locul, perioada și modul de exercitare a căii de atac împotriva deciziei de urmărire a încălcării normelor de circulație care afectează siguranța rutieră, inclusiv cerințele de admisibilitate a căii de atac respective și termenul până la care poate fi introdusă calea de atac, precum și informații privind posibilitatea și condițiile de aplicare a procedurilor în lipsă, în conformitate cu dreptul intern al statului membru sau statului participant pe teritoriul căruia a fost săvârșită încălcarea;

54.6. informații cu privire la măsurile necesare și obligativitatea de a furniza, în termenul stabilit, datele de identificare ale conducătorului auto aflat la volan în momentul săvârșirii încălcării, în cazul în care persoana vizată nu a condus personal vehiculul, precum și consecințele juridice ale refuzului sau omisiunii de a furniza aceste informații, în conformitate cu dreptul intern al statului membru sau statului participant pe teritoriul căruia a fost săvârșită încălcarea;

54.7. informații detaliate privind denumirea, adresa și numărul de cont bancar internațional (IBAN) al autorității competente prin intermediul căreia poate fi achitată sancțiunea financiară aplicată, inclusiv termenul-limită de plată, precum și metodele alternative de plată accesibile, în special prin utilizarea unor servicii guvernamentale de plăți electronice (MPay), cu condiția ca aceste metode să fie disponibile și funcționale atât pentru rezidenți, cât și pentru nerezidenți;

54.8. informații privind drepturile persoanei vizate în raport cu prelucrarea datelor cu caracter personal;

54.9. informații detaliate cu privire la posibilitatea și modul de reducere a sancțiunilor aplicabile pentru încălcări, inclusiv prin plata anticipată a sancțiunii pecuniare, dacă această opțiune este permisă de legislația statului membru sau a statului participant pe teritoriul căruia a fost săvârșită încălcarea;

54.10. indicarea clară a faptului că entitatea care transmite avizul de încălcare a normelor de circulație este împuternicită de autoritatea competentă a statului membru sau a statului participant pe teritoriul căruia a fost săvârșită încălcarea, în conformitate cu actele normative aplicabile, precum și delimitarea clară a sumelor revendicate, cu indicarea temeiului juridic al acestora;

54.11. un link și, sau după caz, un cod QR către portalul online al Comisiei europene privind încălcările normelor de circulație care afectează siguranța rutieră *(în continuare - portalul CBE)*;

*Remarcă:* Autoritățile competente includ în avizele de încălcare a normelor de circulație care afectează siguranța rutieră un link și, dacă este posibil, un cod QR către portalul CBE. Acest portal este disponibil în toate limbile oficiale ale statelor UE și oferă informații esențiale pentru utilizatorii drumurilor, inclusiv:

- normele în vigoare în statele membre în domeniul de referință;

- modalitățile de asigurare a conformității;

- căile de atac disponibile și drepturile acordate persoanelor vizate;

- informații privind protecția datelor și sancțiunile aplicabile;

- sistemele și mijloacele disponibile pentru plata amenzilor rutiere aplicate.

**55.** Dispozițiile prevăzute la pct. 53 și 54 se aplică în mod corespunzător în situația în care, prin răspunsul la notificarea despre avizul de încălcare a normelor de circulație, proprietarii sau deținătorii vehiculelor indică autorității competente o altă persoană care a săvârșit încălcarea.

**56.** Autoritățile naționale se asigură că un conducător auto nerezident, care a săvârșit încălcarea cu un vehicul înmatriculat în alt stat membru sau stat participant, primește avizul de încălcare a normelor de circulație, în următoarele situații:

56.1. conducătorul auto nerezident a fost verificat la fața locului în cadrul unui control rutier;

56.2. autoritatea competentă nu a aplicat la fața locului sancțiunea aferentă încălcării săvârșite.

**57.** În situațiile prevăzute la pct. 56, avizul este comunicat conducătorului auto nerezident în conformitate cu dispozițiile prevăzute la pct. 53 și 54.

**58.** În cazul în care un conducător auto nerezident a fost verificat la fața locului în cadrul unui control în trafic, fiind stabilit faptul că în privința acestuia deja este inițiată procedura contravențională pentru încălcările enumerate la pct. 6, iar autoritatea competentă a aplicat sancțiunea aferentă încălcării săvârșite, acesta este notificat la fața locului și primește următoarele informații și documente:

58.1. chitanța de încasare a amenzii aplicate sau decizia agentului constatator asupra cauzei contravenționale privind aplicarea sancțiunii contravenționale, eliberate în condițiile art. 447 și 4471 ale Codului contravențional;

58.2. datele de contact ale autorității competente;

58.3. informații privind natura încălcării comise și, dacă este cazul, indicații cu privire la modul de evitare a unor astfel de încălcări în viitor;

58.4. după caz, un link sau un cod QR către portalul CBE.

**59.** Documentele și informațiile menționate la pct. 58 sunt furnizate în una dintre limbile oficiale ale statului membru pe teritoriul căruia a fost săvârșită încălcarea sau într-o altă limbă oficială a statelor UE, acceptată de autoritatea competentă ca fiind potrivită.

**60.** În cazul în care persoana vizată solicită accesul la informațiile privind constatarea unei încălcări a normelor de circulație care afectează siguranța rutieră, autoritatea competentă se asigură că această solicitare este tratată în conformitate cu dispozițiile legale aplicabile.

**61.** Autoritatea competentă asigură accesul persoanei vizate la toate informațiile de care dispune în legătură cu fapta constatată, inclusiv documente, probe, constatări tehnice, înregistrări foto-video sau alte elemente relevante.

**62.** Procedura de solicitare a accesului la informațiile referitoare la constatarea unei încălcări se inițiază printr-o cerere scrisă, transmisă autorității naționale.

**63.** Cererea trebuie să conțină cel puțin următoarele elemente:

63.1. denumirea autorității competente, cui îi este adresată cererea;

63.2. adresa juridică a autorității competente;

63.3. datele de identificare ale persoanei vizate (numele, prenumele, data nașterii);

63.4. adresa de corespondență;

63.5. seria și numărul documentului de identitate;

63.6. detalii privind încălcarea presupusă (data, locul, numărul de înmatriculare al vehiculului);

63.7. numărul avizului de încălcare sau a cauzei;

63.8. solicitarea expresă privind accesul la informațiile relevante, cu indicarea temeiului legal;

63.9. semnătura solicitantului.

**64.** Autoritatea competentă examinează cererea și, în termen de cel mult 30 de zile lucrătoare de la primirea acesteia, transmite persoanei vizate informațiile disponibile relevante sau o notificare privind motivele pentru care accesul nu poate fi acordat, parțial sau total, potrivit legislației aplicabile privind protecția datelor cu caracter personal sau procedurii penale sau contravenționale.

**65.** Dacă, o astfel de solicitare a fost calificată drept o cale de atac împotriva sancțiunii aplicate, autoritatea competentă informează persoana vizată în mod clar și explicit, în cadrul avizului de încălcare a normelor de circulație, despre faptul că cererea sa va fi tratată ca o contestație ori apel și îi aduce la cunoștință consecințele juridice și procedurale ale acestui demers, inclusiv termenele, formele și condițiile de admisibilitate prevăzute de legislația națională.

**66.** Autoritatea competentă asigură informarea conducătorilor auto nerezidenți privind termenele, condițiile și modalitățile legale pentru exercitarea căilor de atac și pentru reducerea sancțiunii aplicabile, inclusiv prin plata anticipată a sancțiunii pecuniare, conform prevederilor Codului contravențional și dispozițiilor prevăzute la pct. 54.5 și pct. 54.9. Termenele în care aceste drepturi pot fi exercitate încep să curgă de la data comunicării sau recepționării, prin poștă sau mijloace electronice, a avizului de încălcare a normelor de circulație ori a deciziei oficiale privind răspunderea persoanei vizate.

**Secțiunea a 2-a**

**Notificarea avizului de încălcare a normelor de circulație care afectează siguranța rutieră și a documentelor ulterioare**

**67.** Autoritatea competentă a Republicii Moldova comunică avizul de încălcare a normelor de circulație și documentele ulterioare persoanelor vizate din statul în care este înmatriculat vehiculul cu care s-a săvârșit încălcarea pe teritoriul Republicii Moldova, prin poștă, prin trimitere recomandată, prin scrisoare recomandată sau prin mijloace electronice de aceeași valoare, în conformitate cu dreptul intern al Republicii Moldova sau cu prevederile tratatelor internaționale la care Republica Moldova este parte.

**68.** Avizul de încălcare a normelor de circulație adresat deținătorului, proprietarului sau utilizatorului final al vehiculului se emite în termen de cel mult 11 luni de la inițierea procedurii de constatare a încălcării, în cazul în care căutările automatizate prevăzute la pct. 20 au avut succes și autoritatea competentă a Republicii Moldova a stabilit identitatea și adresa persoanei vizate cu gradul de certitudine necesar în temeiul dreptului național, iar în cazul în care aceste informații nu au putut fi obținute prin metodele inițiale, avizul se emite în termen de cel mult 5 luni de la data stabilirii acestor informații.

**69.** Autoritățile naționale, în funcție de posibilitățile tehnice, asigură dreptul persoanei vizate de a beneficia de posibilitatea de a urmări de la distanță procedurile judiciare de examinare a cauzei prin intermediul unei conexiuni video, în conformitate cu normele procesuale aplicabile.

**Secțiunea a 3-a**

**Traducerea avizului de încălcare a normelor de circulație care afectează siguranța rutieră și a documentelor ulterioare**

**70.** În cazul în care autoritatea națională a inițiat procedura de constatare a încălcării, aceasta va emite avizul de încălcare a normelor de circulație sau orice document ulterior în limba statului membru sau statului participant în care este redactat documentul de înmatriculare al vehiculului cu care s-a săvârșit încălcarea, în măsura în care acest document este disponibil, sau, după caz, în una dintre limbile oficiale ale statului membru în care vehiculul respectiv este înmatriculat.

**71.** Autoritatea națională va emite avizul de încălcare a normelor de circulație sau orice document ulterior într-un mod care să permită persoanei vizate să înțeleagă acuzațiile referitoare la încălcarea imputată și să își poată exercita dreptul la apărare, incluzând informații relevante privind încălcarea, natura acesteia, sancțiunea aplicată, dreptul de a exercita căile de atac, termenul în care acestea pot fi exercitate și autoritatea competentă la care poate fi depusă acțiunea.

**72.** Pentru fiecare caz în parte, autoritatea națională va decide dacă există și alte documente ulterioare care trebuie traduse.

**73.** Nu este necesară traducerea părților din documente care sunt irelevante pentru persoana vizată, în ceia ce privește aducerea la cunoștință a acțiunii înaintate împotriva sa. Autoritatea națională va evalua relevanța părților respective, ținând cont de elementele menționate la pct. 71.

**74.** La cererea persoanei vizate, autoritatea competentă va asigura furnizarea documentelor ulterioare într-o limbă oficială a instituțiilor UE, diferită de limba documentului de înmatriculare al vehiculului.

**75.** Autoritatea competentă se va asigura că traducerea avizului de încălcare și a documentelor ulterioare respectă standardele de calitate stabilite, prin care se garantează caracterul echitabil al procedurilor, în special prin garantarea faptului că contravenientul sau persoana bănuită, învinuită sau inculpatul cunosc cazul instrumentat împotriva lor și pot să își exercite dreptul la apărare, la interpretare și traducere în cadrul procedurilor penale sau contravenționale, conform actelor normative aplicabile.

**76.** La cererea persoanei vizate, autoritatea competentă va verifica avizul de încălcare sau orice document ulterior notificat acesteia în termen de maximum 10 zile lucrătoare, în cazul în care se invocă nerespectarea prevederilor Secțiunilor 1–3 și 6 ale prezentului Capitol. Verificarea se va efectua cu diligența necesară pentru a asigura respectarea drepturilor persoanei vizate și a standardelor de calitate impuse de prezentul Regulament.

**Secțiunea a 4-a**

**Asistență reciprocă pentru identificarea persoanei vizate**

**77.** Autoritatea competentă a Republicii Moldova acordă și solicită, după caz, asistență reciprocă statelor membre, precum și statelor participante, în cazul în care au fost epuizate toate mijloacele disponibile de efectuare a căutării automatizate în conformitate cu pct. 20 și nu poate identifica persoana vizată cu gradul de certitudine necesar pentru inițierea sau desfășurarea procedurilor ulterioare menționate la pct. 51.

**78.** În cazul în care, urmare evaluării unui caz individual privind o încălcare a normelor de circulație, autoritatea națională constată că sunt întrunite condițiile pentru emiterea și transmiterea unui ordin european de anchetă în materie penală, aceasta va coopera cu autoritățile statelor membre ale Uniunii Europene exclusiv în temeiul dispozițiilor normelor internațional aplicabile ordinului european de anchetă în materie penală. Pentru cooperarea cu statele participante care nu sunt membre ale Uniunii Europene, autoritatea națională va utiliza alte mecanisme și acorduri bilaterale sau multilaterale aplicabile, în conformitate cu legislația națională și internațională relevantă. În acest sens, autoritatea competentă națională va transmite sau va executa ordinul european de anchetă, iar procedurile stabilite în prezentul Regulament nu se aplică. Aplicarea exclusivă a ordinului european de anchetă vizează, în special, cazurile în care este necesară obținerea de probe, identificarea persoanelor implicate sau desfășurarea altor activități procesuale în contextul unei cauze penale.

**79.** Autoritatea competentă a Republicii Moldova poate solicita sau acorda, după caz, asistență reciprocă statelor membre de înmatriculare, statelor participante sau statelor de reședință pentru obținerea informațiilor suplimentare necesare cu privire la:

79.1. stabilirea identității și adresei persoanei vizate, în conformitate cu dreptul intern al statului respectiv, inclusiv prin accesarea bazelor de date naționale relevante, cum ar fi registrele permiselor de conducere sau registrele de evidență a populației;

79.2. solicitarea de la deținătorul, proprietarul sau utilizatorul final al vehiculului cu care a fost săvârșită încălcarea de a furniza sau comunica informațiile referitoare la identitatea, adresa și, dacă sunt disponibile, alte date de contact ale conducătorului auto aflat la volan în momentul săvârșirii încălcării, în cazul în care persoana vizată nu a condus personal vehiculul. Aceste proceduri vor fi aplicate în conformitate cu legislația aplicabilă în statele membre de înmatriculare, statele participante sau statele de reședință.

**80.** În cazul în care autoritatea competentă a Republicii Moldova decide să solicite asistență reciprocă pentru identificarea persoanei vizate sau pentru obținerea informațiilor suplimentare menționate la pct. 79, aceasta transmite, prin intermediul punctului său național de contact, o cerere structurată electronic punctului național de contact al statului membru de înmatriculare, statului participant sau statului membru de reședință, care va include următoarele informații:

80.1. elementele de date referitoare la persoana vizată, obținute în urma căutării automatizate efectuate în condițiile pct. 20;

80.2. dacă este disponibilă, înregistrarea video a conducătorului auto obținută din echipamentul de constatare, în special din camerele de monitorizare a vitezei;

80.3. datele referitoare la încălcarea normelor de circulație care afectează siguranța rutieră;

80.4. datele privind vehiculul cu care a fost săvârșită încălcarea;

80.5. motivul pentru cererea de asistență reciprocă.

**81.** Autoritatea competentă a statului membru sau participant de înmatriculare ori de reședință poate refuza executarea cererii de asistență reciprocă pentru identificarea persoanei vizate sau pentru obținerea informațiilor suplimentare menționate la pct. 79, dacă:

81.1. în temeiul dreptului intern al statului membru sau participant de înmatriculare ori de reședință există o formă de imunitate sau privilegiere care face imposibilă furnizarea informațiilor;

81.2. furnizarea informațiilor contravin principiului *ne bis in idem* (persoana vizată a fost deja sancționată definitiv pentru aceeași faptă în același stat sau într-un alt stat membru sau participant);

81.3. furnizarea informațiilor solicitate ar periclita o investigare a unei infracțiuni aflate în proces de urmărire penală;

81.4. furnizarea informațiilor solicitate ar fi contrară sau ar dăuna intereselor esențiale de siguranță națională ale statului membru sau participant de înmatriculare ori de reședință, ar pune în pericol sursa informațiilor sau ar presupune utilizarea de informații clasificate cu privire la activități specifice ale serviciilor de informații;

81.5. există motive întemeiate pentru a considera că furnizarea informațiilor solicitate ar fi incompatibilă cu obligațiile statului membru sau participant de înmatriculare sau ale statului membru de reședință, referitoare la garantarea drepturilor fundamentale sau principiilor juridice fundamentale consacrate în Carta drepturilor fundamentale a Uniunii Europene;

81.6. furnizarea informațiilor solicitate ar pune în pericol siguranța unei persoane sau ar dezvălui identitatea unei persoane protejate în conformitate cu dreptul intern al statului membru sau participant de înmatriculare sau al statului membru de reședință;

81.7. dacă informația solicitată face obiectul asistenței juridice internaționale în materie penală, conform art. 533 din Codul procedură penală și art. 25-31 din Legea nr. 371/2006 privind asistența juridică internațională în materie penală.

**82.** În termen de 30 de zile lucrătoare de la data în care autoritatea competentă a statului membru de înmatriculare, a statului participant sau a statului de reședință decide să invoce un motiv de refuz ori constată că este imposibil să furnizeze informațiile solicitate, aceasta informează, prin intermediul punctului său național de contact, autoritatea competentă a statului care a solicitat asistența reciprocă pentru identificarea persoanei vizate. Autoritatea respectivă poate decide să nu indice motivul de refuz în cazurile prevăzute la pct. 81.3., 81.4. și pct. 81.6.

**83.** În lipsa unui motiv de refuz prevăzut la pct. 81, autoritatea competentă a statului membru sau participant de înmatriculare ori de reședință, fără întârzieri nejustificate colectează informațiile solicitate prevăzute la pct. 79 și transmite răspunsul, prin intermediul punctului său național de contact, în termen de cel mult 2 luni de la finalizarea procesului de colectare.

**84.** La colectarea informațiilor solicitate în cadrul asistenței reciproce pentru identificarea persoanei vizate, autoritatea competentă a Republicii Moldova respectă formalitățile și procedurile indicate în mod expres de autoritatea competentă a statului membru de înmatriculare sau a statului participant în care s-a săvârșit încălcarea, în măsura în care acestea nu contravin dreptului intern al Republicii Moldova.

**Secțiunea a 5-a**

**Măsuri naționale de asistență pentru identificarea persoanei vizate**

**85.** Autoritatea competentă a Republicii Moldova va aplica toate măsurile necesare prevăzute de actele normative în vederea identificării conducătorului auto aflat la volanul vehiculului cu care a fost săvârșită încălcarea normelor de circulație care afectează siguranța rutieră, enumerate la pct. 6.

**86.** Aceste măsuri se referă la transmiterea, în conformitate cu dispozițiile prevăzute la pct. 53 și 54, la domiciliul (sediul) proprietarului, deținătorului sau utilizatorului final al vehiculului (persoană fizică sau juridică) a avizului de încălcare a normelor de circulație, prin care i se solicită să declare, în termen de 60 de zile lucrătoare, identitatea conducătorului auto aflat la volan în momentul comiterii faptei, în cazul în care nu a condus personal vehiculul.

**87.** Avizul de încălcare a normelor de circulație include obligatoriu și informarea privind răspunderea contravențională în cazul refuzului de furnizare a informației solicitate ori al furnizării unor date false.

**88.** După recepționarea notificării avizului de încălcare a normelor de circulație, proprietarul sau posesorul vehiculului (persoană fizică sau juridică), în termenul stabilit la pct. 86, este obligat să depună la autoritatea competentă, care a emis notificarea, o declarație cu privire la identitatea conducătorului vehiculului în momentul săvârșirii contravenției, care va conține:

88.1. numele, prenumele, domiciliul, datele de contact și semnătura proprietarului vehiculului;

88.2. numele, prenumele, domiciliul și datele de contact ale persoanei căreia i-a fost transmis vehiculul cu care a fost săvârșită contravenția;

88.3. după caz, alte informații relevante.

**89.** În cazul în care proprietarul sau posesorul vehiculului este minor, obligația de a depune declarația cu privire la identitatea conducătorului acestuia în momentul săvârșirii contravenției revine părinților acestuia sau persoanei la întreținerea căreia se află minorul.

**90.** Dacă proprietarul, deținătorul sau utilizatorul final al vehiculului, în termenul stabilit la pct. 86, comunică identitatea conducătorului vehiculului cu care a fost săvârșită contravenția, autoritatea competentă inițiază procedurile legale aplicabile în actele normative naționale, pentru aplicarea sancțiunii.

**91.** În cazul în care, la expirarea termenului prevăzut la pct. 86, identitatea conducătorului auto nu este comunicată, autoritatea competentă inițiază procedurile legale în privința proprietarului, deținătorului sau utilizatorului final al vehiculului, în conformitate cu actele normative aplicabile, persoana fiind prezumată răspunzătoare pentru fapta comisă.

**92.** Inițierea procedurii nu aduce atingere prezumției nevinovăției, persoana vizată beneficiind de toate drepturile și garanțiile procesuale prevăzute de lege, inclusiv prin prezentarea de probe sau informații care justifică imposibilitatea furnizării datelor solicitate ori demonstrează lipsa implicării în săvârșirea încălcării.

**93.** Procedurile cu privire la constatarea, examinarea încălcărilor și aplicarea sancțiunilor sunt reglementate de Codul contravențional și alte acte normative aplicabile în acest sens.

**94.** Autoritatea competentă a Republicii Moldova cooperează cu autoritățile competente ale statelor membre, ale statelor participante sau ale statelor de reședință pentru facilitarea identificării persoanei vizate, inclusiv prin solicitarea și furnizarea de informații, recunoașterea formalităților și procedurilor relevante, prin intermediul punctelor naționale de contact, în conformitate cu prezentul Regulament și cu instrumentele internaționale aplicabile.

**Secțiunea a 6-a**

**Asistența reciprocă pentru notificarea avizului de încălcare a normelor de circulație și a documentelor ulterioare**

**95.** Autoritatea competentă a Republicii Moldova solicită autorității competente dintr-un stat membru de înmatriculare, stat participant sau stat de reședință, prin intermediul punctelor naționale de contact, asistență pentru notificarea avizului de încălcare a normelor de circulație sau a documentelor ulterioare în următoarele situații:

95.1. adresa persoanei căreia îi este destinat documentul este necunoscută, incompletă sau incertă;

95.2. în temeiul normelor procedurale aplicabile în Republica Moldova este necesară o dovadă de notificare diferită de cea ce poate fi obținută prin trimitere poștală recomandată sau mijloace electronice echivalente;

95.3. notificarea prin mijloacele standard nu a fost posibilă;

95.4. există motive întemeiate de a considera că notificarea documentului prin poștă, prin trimitere recomandată, prin scrisoare recomandată sau prin mijloace electronice echivalente ar fi ineficientă sau irelevantă.

**96.** Autoritatea competentă a Republicii Moldova acordă, la solicitarea autorităților competente din statele membre de înmatriculare, state participante sau state de reședință, asistență pentru notificarea avizului de încălcare a normelor de circulație și a documentelor ulterioare, potrivit procedurilor prevăzute în actele normative naționale sau internaționale aplicabile.

**97.** Autoritatea competentă a Republicii Moldova asigură transmiterea în adresa solicitantului a unui răspuns structurat electronic, care include:

97.1. dacă notificarea a fost realizată, incluzând data notificării și datele persoanei care a primit documentul;

97.2. dacă nu a fost posibilă realizarea notificării cu descrierea motivelor imposibilității de realizare.

**98.** Răspunsul care atestă notificarea reușită, constituie dovada legală a comunicării documentului.

**Secțiunea a 7-a**

**Asistența reciprocă pentru activitățile de aplicare a sancțiunii**

**99.** Autoritatea națională acordă și solicită, după caz, asistență reciprocă statelor membre, precum și statelor participante, în vederea aplicării legislației în cazul neachitării amenzii stabilite pentru săvârșirea încălcării normelor de circulație care afectează siguranța rutieră.

**100.** În cazul neachitării amenzii aplicate de autoritatea competentă a Republicii Moldova, după notificarea avizului de încălcare a normelor de circulație către persoana vizată, aceasta poate solicita autorității competente a statului membru sau participant în care este înmatriculat vehiculul ori în care persoana vizată își are reședința să acorde asistență în vederea executării deciziei privind amenda aplicată pentru încălcările normelor de circulație care afectează siguranța rutieră.

**101.** Cererea de acordare a asistenței pentru executarea deciziei privind amenda aplicată poate fi emisă numai dacă sunt îndeplinite cumulativ următoarele condiții:

101.1. decizia privind amenda aplicată are caracter contravențional, este definitivă și executorie în conformitate cu actele normative aplicabile în Republica Moldova;

101.2. autoritatea competentă dispune de dovadă cu privire la notificarea avizului de încălcare a normelor de circulație către persoana vizată, privind achitarea amenzii aplicate;

101.3. persoana vizată a fost informată și a avut posibilitatea de a-și exercita căile de atac împotriva deciziei de aplicare a amenzii, în conformitate cu actele normative aplicabile în Republica Moldova;

101.4. valoarea amenzii aplicate este mai mare de 70 EUR, echivalent în lei moldovenești la cursul oficial stabilit de Banca Națională a Moldovei la data aplicării sancțiunii.

**102.** Autoritatea competentă a Republicii Moldova transmite, prin intermediul punctului național de contact, cererea către autoritatea competentă a statului membru sau participant în care este înmatriculat vehiculul ori în care persoana vizată își are reședința, utilizând un formular structurat în format electronic.

**103.** Formularul structurat în format electronic pentru transmiterea cererii de asistență la executarea deciziei privind amenda aplicată va conține următoarele informații esențiale:

103.1. Datele de identificare ale autorității competente solicitante:

103.1.1. denumirea autorității competente a Republicii Moldova;

103.1.2. date de contact ale punctului național de contact (adresă de e-mail, număr de telefon, etc.);

103.2. Informații referitoare la persoana vizată:

103.2.1. numele complet al persoanei vizate;

103.2.2. adresa de reședință a persoanei vizate (dacă este disponibilă);

103.2.3. date de contact ale persoanei vizate (dacă sunt disponibile);

103.2.3. codul personal, numărul de identificare sau alte date de identificare relevante;

103.3. Datele referitoare la vehiculul implicat în încălcare:

103.3.1. numărul de înmatriculare al vehiculului;

103.3.2. detalii suplimentare ale vehiculului (tip, marcă, model etc.);

103.4. Detalii despre încălcarea normelor de circulație:

103.4.1. descrierea detaliată a încălcării comise;

103.4.2. data și locul în care a avut loc încălcarea;

103.4.3. referințe legale sau reglementare privind norma de circulație încălcată;

103.5. Detalii despre amenda aplicată:

103.5.1. suma amenzii aplicate (în EUR și echivalentul în moneda națională, dacă este cazul);

103.5.2. motivul pentru care amenda a fost aplicată;

103.5.3. termenul de plată a amenzii;

103.5.4. mențiuni legate de căile de atac disponibile și informații relevante despre procesul de contestare a amenzii (dacă este cazul);

103.6. Starea deciziei:

103.6.1. confirmarea că decizia privind amenda este definitivă și executorie;

103.6.2. mențiuni legate de notificarea persoanei vizate despre amenda aplicată;

103.7. Dovada notificării:

103.7.1. confirmarea că a fost trimisă cererea de plată a amenzii și dovada notificării către persoana vizată:

103.7.2. eventual, documentele care atestă notificarea, în format electronic;

103.8. Alte informații relevante:

103.8.1. detalii referitoare la termenul pentru executarea plății;

103.8.2. eventuale documente justificative care susțin cererea de asistență (ex. dovezi foto, raportul poliției etc.).

**104.** În cazul în care persoana vizată prezintă dovadă cu privire la achitarea amenzii aplicate, autoritatea competentă a statului membru sau participant de înmatriculare ori de reședință notifică fără întârziere autoritatea competentă a Republicii Moldova.

**105.** Autoritatea competentă a statului membru sau participant de înmatriculare ori de reședință poate refuza executarea cererii de asistență, dacă:

105.1. executarea deciziei ar fi contrară principiului *ne bis in idem* (persoana vizată a fost deja sancționată definitiv pentru aceeași faptă în același stat sau într-un alt stat membru sau participant);

105.2. în temeiul dreptului intern al statului membru sau participant de înmatriculare ori de reședință există o formă de imunitate care face imposibilă executarea deciziei;

105.3. decizia nu mai este executorie potrivit dreptului intern aplicabil din cauza expirării termenului de prescripție;

105.4. decizia nu este definitivă;

105.5. decizia sau conținutul său esențial nu este tradus în conformitate cu prevederile pct. 70-71;

105.6. cererea de executare este incompletă și nu poate fi completată de autoritățile competente ale Republicii Moldova;

105.7. executarea deciziei ar încălca drepturile fundamentale sau principiile juridice fundamentale consacrate în Carta drepturilor fundamentale a Uniunii Europene.

**106.** În cazul respingerii cererii sau refuzului de asistență, autoritatea competentă a statului membru sau participant de înmatriculare ori de reședință informează fără întârziere autoritatea solicitantă, indicând motivele refuzului.

**107.** În absența motivelor de refuz prevăzute la pct. 105, autoritatea competentă a statului membru sau participant de înmatriculare ori de reședință recunoaște decizia privind amenda aplicată și întreprinde, fără întârziere, toate măsurile necesare pentru executarea cererii de asistență.

**108.** Executarea deciziei privind amenda aplicată se realizează în conformitate cu actele normative aplicabile în statul membru sau participant de înmatriculare ori de reședință.

**109.** Autoritatea competentă a statului membru sau participant de înmatriculare ori de reședință informează fără întârziere autoritatea competentă a Republicii Moldova cu privire la măsurile adoptate în vederea executării deciziei privind amenda aplicată, inclusiv în cazul în care executarea nu a fost posibilă, indicând motivele corespunzătoare.

**110.** Suma încasată ca urmare a executării deciziei de aplicare a amenzii revine statului membru sau participant de înmatriculare ori de reședință, după caz, cu excepția situației în care statele au convenit altfel, de comun acord. Suma se colectează în moneda oficială a statului membru sau participant de înmatriculare ori de reședință, în funcție de statul care a primit cererea de asistență.

**111.** Prevederile prezentei Secțiuni nu aduc atingere aplicării cadrului normativ național, care reglementează procedura de recunoaștere reciprocă a sancțiunilor pecuniare sau acordurilor ori înțelegerilor bilaterale sau multilaterale încheiate între statele membre, în măsura în care acestea contribuie la simplificarea sau facilitarea procedurilor de aplicare a sancțiunilor pecuniare în domeniul de aplicare al prezentului Regulament.

**Secțiunea a 8-a**

**Specificații tehnice pentru schimbul de informații, asistența reciprocă și dreptul de acces la informații**

**112.** În vederea asigurării schimbului transfrontalier de informații și gestionarea solicitărilor de asistență reciprocă, autoritățile competente ale Republicii Moldova utilizează versiunile actualizate ale platformei informatice EUCARIS, în conformitate cu dispozițiile prevăzute la pct. 10, cu condiția respectării atribuțiilor legale ale instituțiilor implicate, a principiilor de interoperabilitate și a protecției datelor cu caracter personal. Implementarea trebuie realizată prin infrastructura existentă – platforma MConnect – și prin utilizarea sistemelor informaționale deja funcționale ale Ministerului Afacerilor Interne.

**113.** Autoritatea națională se asigură că prelucrarea datelor se realizează într-un mod securizat, eficient din punct de vedere al costurilor, rapid și fiabil, prin mijloace interoperabile, în cadrul unei arhitecturi descentralizate.

**114.** Schimbul de informații prin intermediul platformei informatice EUCARIS se efectuează în formă criptată, în conformitate cu procedurile stabilite de Comisia Europeană.

**115.** Punctul național de contact al Republicii Moldova se asigură că datele transmise către sau recepționate de la punctele naționale de contact ale statelor membre de înmatriculare, statelor participante sau de reședință, precum și procedurile aferente asistenței reciproce sunt utilizate exclusiv în scopul căutărilor automatizate prevăzute de prezentul Regulament și nu sunt divulgate ori diseminate către terți sau entități juridice neautorizate ori private.

**116.** Cheltuielile legate de modernizarea, actualizarea și administrarea sistemelor informaționale naționale, care asigură interoperabilitatea cu Sistemul european de informații privind vehiculele și permisele de conducere (EUCARIS) se vor efectua din contul și în limitele mijloacelor financiare aprobate anual în bugetul instituțiilor, în gestiunea cărora se află aceste sisteme, precum și din alte surse prevăzute de legislație.

**117.** Autoritatea competentă a Republicii Moldova transmite Comisiei Europene, până la 20 ianuarie 2029 și ulterior o dată la fiecare patru ani, un raport privind aplicarea dispozițiilor referitoare la schimbul transfrontalier de informații și la asistența reciprocă în ceea ce privește încălcările normelor de circulație care afectează siguranța rutieră. Raportul conține date și statistici corespunzătoare fiecărui an calendaristic al perioadei de raportare.

**118.** Raportul include următoarele informații:

118.1. numărul cererilor de căutare automatizată adresate către punctele naționale de contact ale statelor membre de înmatriculare, statelor participante sau statelor de reședință privind asistența reciprocă, structurate după punctele naționale de contact cui au fost adresate cereri de căutare automatizată, tipul încălcărilor, numărul cererilor respinse și motivele respingerii;

118.2. numărul cererilor de căutare automatizată recepționate din partea punctelor naționale de contact ale statelor membre sau statelor participante pe teritoriul cărora s-a săvârșit încălcarea, structurate după punctele naționale de contact care au adresat cereri de căutare automatizată, tipul încălcărilor, numărul cererilor respinse și motivele respingerii;

118.3. descrierea situației la nivel național privind măsurile adoptate ulterior constatării încălcărilor normelor de circulație și dificultățile întâmpinate în procesul de cooperare transfrontalieră, care conține:

118.3.1. numărul total de încălcări constatate cu mijloace tehnice certificate sau omologate și/sau cu mijloace de măsurare adecvate, verificate metrologic sau etalonate, în conformitate cu prevederile actelor normative aplicabile, care funcționează în regim automatizat sau fără identificarea la fața locului a persoanei vizate;

118.3.2. dintre care, numărul încălcărilor săvârșite cu vehicule înmatriculate într-un alt stat membru de înmatriculare a vehiculului, stat participant sau de reședință;

118.3.3. numărul echipamentelor și mijloace tehnice certificate sau omologate și/sau cu mijloace de măsurare adecvate, verificate metrologic sau etalonate care funcționează în regim automatizat, fixe sau mobile, destinate pentru constatarea contravenției, măsurarea vitezei sau concentrației de alcool în aerul expirat;

118.3.4 numărul sancțiunilor pecuniare achitate benevol de către persoane nerezidente;

118.3.5 numărul cererilor de asistență reciprocă pentru identificarea persoanei vizate, recepționate și al răspunsurilor expediate în conformitate cu dispozițiile Capitolului IV, Secțiunea a 4-a, precum și numărul cazurilor în care informațiile nu au fost furnizate;

118.3.6. numărul cererilor de asistență reciprocă pentru notificarea avizului de încălcare a normelor de circulație și a documentelor ulterioare recepționate și al răspunsurilor expediate în conformitate cu prevederile Capitolului IV, Secțiunea  
a 6-a, precum și numărul cazurilor în care notificarea documentelor nu a fost posibilă;

118.3.7. numărul cererilor de asistență reciprocă pentru activitățile de aplicare a sancțiunii recepționate și al răspunsurilor expediate în conformitate cu prevederile Capitolului IV, Secțiunea a 7-a (dezagregat după: aplicarea sau neaplicarea și executarea ori neexecutarea sancțiunii);

118.4. numărul și tipul încălcărilor săvârșite de conducătorii auto care au utilizat vehicule înmatriculate într-o țară terță.

**119.** Persoanele fizice și juridice care au calitatea de deținători, proprietari sau utilizatori finali ale vehiculelor ce fac obiectul schimbului de date prevăzut de prezentul Regulament au dreptul de a solicita și obține informații privind prelucrarea datelor cu caracter personal, în conformitate cu prevederile Legii nr. 195/2024 privind protecția datelor cu caracter personal *(în continuare – Legea nr. 195/2024)*.

**120.** Autoritățile menționate la pct. 123, asigură cooperarea la nivel național și internațional, cu echipele de răspuns la incidentele cibernetice, în condițiile Legii  
nr. 48/2023 privind securitatea cibernetică și prevederilor tratatelor internaționale la care Republica Moldova este parte, în măsura în care aceste incidente vizează datele stocate în infrastructuri de găzduire de tip *cloud*, fie virtuale, fie fizice, și se asigură că măsurile de protecție a datelor cu caracter personal sunt respectate în conformitate cu reglementările aplicabile, inclusiv cele referitoare la securitatea cibernetică și confidențialitatea informațiilor.

**121.** Arhitectura tehnică a schimbului de date este asigurată în conformitate cu prevederile Legii nr. 142/2018 privind schimbul de date și interoperabilitate și a Hotărârii Guvernului nr. 211/2019 privind platforma de interoperabilitate (MConnect), având următoarea schemă de interoperabilitate:

121.1. Pentru încălcările săvârșite pe teritoriul Republicii Moldova de către conducătorii de autovehicule cu un vehicul înmatriculat într-un alt stat membru sau într-un stat participant: Flux tehnic: Sistemul informațional automatizat SIA e-Dosar Contravențional → MConnect → EUCARIS;

121.2. Pentru încălcările comise pe teritoriul statelor membre sau într-un stat participant de către conducătorii de autovehicule cu un vehicul înmatriculat în Republica Moldova:

121.2.1. Flux A: EUCARIS → MConnect → SIA Registrul de stat al contravențiilor (gestionat de STI);

121.2.2. Flux B: EUCARIS → MConnect → Registrul de stat al vehiculelor/ Registrul de stat al conducătorilor de vehicule (deținute de ASP).

**Secțiunea a 9-a**

**Dispoziții privind membrii rețelei de schimb transfrontalier de informații și asistență reciprocă referitoare la încălcările normelor de circulație care afectează siguranța rutieră**

**122.** Rețeaua națională pentru schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră este formată din autoritățile naționale, care exercită roluri specifice în procesul de identificare, prelucrare, transmitere și utilizare a informațiilor relevante în conformitate cu prezentul Regulament și actele normative instituționale.

**123.** În componența rețelei naționale fac parte următoarele autorități:

123.1. Inspectoratul General al Poliției, în care este instituit punctul național de contact, este autoritatea administrativă din subordinea Ministerului Afacerilor Interne responsabilă pentru aplicarea sancțiunilor, facilitarea schimbului transfrontalier de informații cu punctele naționale de contact ale statelor membre sau statelor participante, gestionarea cererilor de asistență primite și transmise în cadrul schimbului transfrontalier;

123.2. Agenția Servicii Publice, în calitate de furnizor al datelor din Registrul de stat al vehiculelor și Registrul de stat al conducătorilor de vehicule către platforma MConnect, cu rol de posesor și deținător al resurselor informaționale implicate în procesul de căutare a informațiilor prevăzute la pct. 7 din prezentul Regulament;

123.3 Agenția Națională Transport Auto contribuie la corelarea datelor privind transportul rutier internațional cu reglementările aplicabile șoferilor și operatorilor de transport;

123.4. Instituția publică „Agenția de Guvernare Electronică” asigură, prin intermediul platformei MConnect, schimbul de date dintre sistemele autorităților naționale și platforma informatică EUCARIS, în condițiile parametrilor tehnici agreați cu furnizorii și consumatorii de date, precum și menținerea funcționalității fluxurilor de date în cadrul platformei MConnect.

123.5. Centrul Național pentru Protecția Datelor cu Caracter Personal este autoritatea de supraveghere a modului în care sunt prelucrate și protejate datele cu caracter personal în cadrul schimbului transfrontalier de informații și asistență reciprocă referitoare la încălcările normelor de circulație care afectează siguranța rutieră a rețelei.

**124.** Procesul de schimb transfrontalier de informații se desfășoară în baza unei proceduri standardizate, care include următoarele etape:

124.1. primirea solicitării de informații din punctele naționale de contact ale statelor membre sau statelor participante;

124.2. căutarea și identificarea datelor solicitate prevăzute la pct. 7;

124.3. transmiterea răspunsului prin canalul oficial securizat;

124.4. primirea, analizarea și, după caz, executarea cererilor privind aplicarea sancțiunilor;

124.5. furnizarea asistenței reciproce la solicitarea punctului național de contact al statului emitent care a constatat încălcarea;

124.6. raportarea activităților desfășurate.

**125.** În cazul în care vehiculul implicat într-o încălcare a normelor de circulație care afectează siguranța rutieră, prevăzute la pct. 6, este înmatriculat în Republica Moldova, iar constatarea a fost efectuată într-un stat membru sau stat participant, Punctul național de contact primește cererea de identificare și transmite solicitarea către posesorul platformei MConnect, care furnizează datele privind vehiculele, proprietarii, deținătorii, utilizatorii finali ori conducătorii auto ai vehiculelor implicate în săvârșirea încălcărilor normelor de circulație care afectează siguranța rutieră.

**126.** Datele obținute sunt transmise înapoi statului solicitant prin canalul securizat, în termenul stabilit prin acorduri internaționale sau prezentul Regulament.

**127.** În cazul în care punctul național de contact din statul membru sau statul participant solicită aplicarea unei sancțiuni sau notificarea contravenientului, punctul național de contact al Republicii Moldova examinează solicitarea și acționează în conformitate cu Secțiunea a 7-a a Capitolului IV din prezentul Regulament și legislația națională.

**128.** Transmiterea și prelucrarea datelor se realizează cu respectarea cerințelor de:

128.1. autentificare și autorizare a accesului;

128.2. criptare și protecție împotriva accesului neautorizat;

128.3. jurnalizare și audit a operațiunilor efectuate;

128.4. mentenanța și suportul tehnic sunt asigurate de către instituțiile membre ale rețelei, în cooperare cu furnizorii acreditați.

**Secțiunea a 10-a**

**Protecția datelor cu caracter personal**

**129.** Prelucrarea datelor cu caracter personal efectuată în temeiul prezentului Regulament de către autoritățile competente ale Republicii Moldova se realizează cu respectarea prevederilor Legii nr. 195/2024.

**130.** În sensul art. 4 din Legea nr. 195/2024, autoritățile competente desemnate conform prezentului Regulament sunt operatori de date cu caracter personal pentru prelucrările efectuate, în limitele competențelor ce le revin.

**131.** Datele cu caracter personal prelucrate în baza prezentului Regulament sunt prelucrate exclusiv în scopul stabilirii persoanei responsabile de încălcările normelor de circulație care afectează siguranța rutieră și nu pot fi prelucrate sau utilizate în alte scopuri.

**132.** În vederea îndeplinirii atribuțiilor, autoritățile competente pot institui sisteme proprii de evidență a datelor cu caracter personal, destinate:

132.1. efectuării constatărilor privind încălcările săvârșite cu vehicule înmatriculate în alte state membre sau participante;

132.2. facilitării executării sancțiunilor aplicate pentru astfel de încălcări;

132.3. condițiile privind organizarea și funcționarea acestor sisteme, precum și măsurile de securitate aplicabile, sunt stabilite prin act administrativ intern al conducătorului operatorului de date.

**133.** Termenul general de păstrare a datelor cu caracter personal este de 5 ani, calculat de la 1 ianuarie al anului următor celui în care datele au fost colectate. La expirarea termenului, datele se șterg automat prin proceduri tehnice ireversibile, cu excepția cazurilor prevăzute expres de legislație.

**134.** Persoana vizată are dreptul, să solicite și să obțină gratuit, în condițiile Legii nr. 195/2024:

134.1. categoriile de date cu caracter personal care o privesc și care au fost comunicate autorităților altor state;

134.2. data la care a avut loc transmiterea datelor;

134.3. denumirea autorității destinatare și, dacă este cazul, datele de identificare ale acesteia.

**135.** În situația cererilor formulate potrivit pct. 134, termenul de răspuns este de cel mult 60 de zile calendaristice de la data primirii cererii. În acest termen autoritatea competentă solicită, la necesitate, informații suplimentare de la punctul național de contact al statului în care a fost transmisă informația, în vederea formulării răspunsului către persoana vizată.

**136.** Transmiterea transfrontalieră a datelor cu caracter personal prin intermediul platformei informatice EUCARIS se efectuează exclusiv către statele membre ale Spațiului Economic European sau către statele care asigură un nivel adecvat de protecție a datelor cu caracter personal, în condițiile Capitolului V din Legea nr. 195/2024.

**137.** În cazul absenței unei decizii privind caracterul adecvat al nivelului de protecție, transferul de date cu caracter personal către un alt stat este permis doar în temeiul uneia dintre derogările pentru situații specifice prevăzute de art. 49 din Legea nr. 195/2024.

Anexa la Regulamentul privind schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră, aprobat prin Hotărârea Guvernului nr. \_\_\_ din \_\_\_\_\_\_\_\_2025

**SETUL DE DATE**

privind vehiculele înmatriculate, proprietarii, deținătorii, utilizatorii finali și conducătorii auto ai vehiculelor, care fac obiectul căutării

**Secțiunea 1. Date ale căutării inițiate (cerere trimisă)**

| **Element de date** | **Obligatoriu/**  **Facultativ (O/F)** | **Observații** |
| --- | --- | --- |
| Statul membru sau statul participant de înmatriculare | O | Semnul distinctiv al statului membru sau participant în care este înmatriculat vehiculul |
| Numărul de înmatriculare | O | Numărul de înmatriculare complet al vehiculului |
| Date privind încălcarea și/sau controlul vehiculului |  |  |
| Locul săvârșirii încălcării sau al controlului vehiculului | O | Adresa sau indicatorul kilometric rutier unde a avut loc încălcarea sau controlul vehiculului |
| Statul membru în care s-a săvârșit încălcarea și/sau controlul vehiculului | O | Semnul distinctiv al statului membru pe teritoriul căruia a fost săvârșită încălcarea |
| Autoritatea competentă | O | Denumirea autorității competente care este responsabilă cu solicitarea datelor sau cu procedurile |
| Nume de utilizator (user) | O | Numele de utilizator al persoanei care este responsabilă de solicitarea datelor sau care a inițiat procedurile respective |
| Numărul cauzei | O | Numărul cauzei furnizat de autoritatea competentă responsabilă de solicitarea datelor sau care a inițiat procedurile respective |
| Data de referință a încălcării și/sau a controlului vehiculului | O |  |
| Ora de referință a încălcării și/sau a controlului vehiculului | O |  |
| Scopul căutării | O | Cod pentru indicarea tipului de încălcare a normelor de circulație care afectează siguranța rutieră dintre cele enumerate pct. 6 din Regulament  1. = Exces de viteză  2. = Conducerea sub influența alcoolului  3. = Nefolosirea centurii de siguranță  4. = Nerespectarea semnificației culorii roșii a semaforului  5. = Utilizarea unei benzi interzise  10. = Conducerea sub influența substanțelor stupefiante și/sau de alte substanțe cu efect similar  11. = Nefolosirea căștii de protecție  12. = Folosirea ilegală a unui telefon mobil sau a altor dispozitive de comunicare în timpul conducerii  14. = Nepăstrarea unei distanțe sigure față de vehiculul din față  15. = Depășire periculoasă  16. = Parcare interzisă sau oprire interzisă  17. = Încălcarea uneia sau mai multor linii continue  18. = Conducerea pe contrasens  19. = Nerespectarea normelor privind crearea și utilizarea coridoarelor de urgență sau privind cedarea trecerii pentru vehiculele serviciilor de urgență  20. = Utilizarea unui vehicul supraîncărcat  33. = Nerespectarea normelor privind restricțiile de acces al vehiculelor  34. = Părăsirea locului accidentului  35. = Nerespectarea normelor la trecerea la nivel cu calea ferată |

**Secțiunea a 2-a. Date furnizate ca rezultat al căutării inițiate în temeiul  
pct. 20 și pct. 28 din Regulament**

Partea I. Datele generale privind vehiculul

| **Element** | **Obligatoriu/**  **Facultativ (O/F)** | **Observații** |
| --- | --- | --- |
| Numărul de înmatriculare | O | (Codul A) Numărul de înmatriculare complet al vehiculului |
| Număr șasiu/VIN | O | (Codul E) Numărul complet al șasiului/numărul VIN al vehiculului |
| Statul membru de înmatriculare | O | Semnul distinctiv al statului membru în care este înmatriculat vehiculul |
| Marca | O | (Codul D.1) Marca vehiculului (exemplu Ford, Opel, Renault) |
| Modelul | O | (Codul D.3) Descrierea modelului vehiculului (exemplu Focus, Astra, Megane) |
| Codul categoriei UE | O | (Codul J) de exemplu N1, M2, N2, L, T |
| Data primei înmatriculări | O | (Codul B) Data primei înmatriculări a vehiculului |
| Data ultimei înmatriculări | O | (Codul I) Data ultimei înmatriculări a vehiculului |
| Limba | O | Limba documentului de înmatriculare a vehiculului |
| Cereri anterioare de informații | F | Datele cererilor anterioare de informații privind vehiculul |

Partea II. Datele tehnice ale vehiculului

| **Element** | **Obligatoriu/**  **Facultativ (O/F)** | **Observații** |
| --- | --- | --- |
| Masa maximă tehnic admisibilă a vehiculului încărcat, cu excepția motocicletelor | O | (Codul F.1) |
| Masa maximă admisibilă a vehiculului încărcat aflat în exploatare în statul membru de înmatriculare sau statul participant | O | (Codul F.2) |
| Masa maximă admisibilă a întregului vehicul încărcat aflat în exploatare în statul membru de înmatriculare sau statul participant | O | (Codul F.3) |
| Masa vehiculului în exploatare cu caroserie și cu dispozitiv de cuplare în cazul unui vehicul de tractare în exploatare din orice altă categorie în afară de M1 (în kg) | O | (Codul G) |
| Numărul de axe | O | (Codul L) |
| Ampatamentul (în mm) | O | (Codul M) |
| Pentru vehiculele cu o masă totală mai mare de 3 500 kg, distribuția pe axe a masei maxime tehnic admisibile a vehiculului încărcat:  axa 1 (în kg)  axa 2 (în kg), după caz  axa 3 (în kg), după caz  axa 4 (în kg), după caz  axa 5 (în kg), după caz | O | (Codul N.1)  (Codul N.2)  (Codul N.3)  (Codul N.4)  (Codul N.5) |
| Masa remorcabilă maximă tehnic admisibilă a remorcii:  cu frână (în kg)  fără frână (în kg) | O | (Codul O.1)  (Codul O.2) |
| Motor: | F |  |
| Tipul de combustibil sau de sursă de putere |  | (Codul P.3) |
| Tipul EURO | F | (Codul V.9) |

Partea III. Datele privind deținătorul sau proprietarul vehiculului

| **Element** | **Obligatoriu/**  **Facultativ (O/F)** | **Observații** |
| --- | --- | --- |
| Date privind deținătorul vehiculului |  | (Codul C.1)  Datele se referă la deținătorul certificatului de înmatriculare specific |
| Numele persoanei fizice sau denumirea persoanei juridice | O | (Codul C.1.1)  Se folosesc câmpuri separate pentru numele persoanei fizice sau denumirea persoanei juridice comunicate în format imprimabil |
| Prenumele | O | (Codul C.1.2)  Se folosesc câmpuri separate pentru prenume și inițiale comunicate în format imprimabil |
| Adresa | O | (Codul C.1.3)  Se folosesc câmpuri separate pentru stradă, număr și anexe, cod poștal, loc de reședință, țară de reședință etc. și se comunică adresa în format imprimabil |
| Mijloacele electronice de comunicare | F | Adresa de e-mail pentru serviciile de trimitere recomandată pe cale electronică |
| Sexul | F | Masculin, feminin |
| Data nașterii | O |  |
| Entitatea juridică | O | Persoană fizică sau juridică |
| Locul nașterii | F |  |
| Număr de identificare | O | Un element de identificare care identifică în mod unic persoana sau societatea respectivă |
| Date privind proprietarii vehiculului |  | (Codul C.2)  Datele se referă la proprietarul vehiculului |
| Numele persoanei fizice sau denumirea persoanei juridice | O | (Codul C.2.1)  Se folosesc câmpuri separate pentru numele persoanei fizice sau denumirea persoanei juridice comunicate în format imprimabil |
| Prenumele | O | (Codul C.2.2)  Se folosesc câmpuri separate pentru prenume și inițiale comunicate în format imprimabil |
| Adresa | O | (Codul C.2.3) |
| Mijloacele electronice de comunicare | F | Adresa de e-mail pentru serviciile de trimitere recomandată pe cale electronică |
| Sexul | F | Masculin, feminin |
| Data nașterii | O |  |
| Entitatea juridică | O | Persoană fizică sau juridică |
| Locul nașterii | F |  |
| Număr de identificare | O | Un element de identificare care identifică în mod unic persoana sau societatea respectivă |

Partea IV. Datele privind utilizatorul final al vehiculului

| **Element** | **Obligatoriu/**  **Facultativ (O/F)** | **Observații** |
| --- | --- | --- |
| Date privind utilizatorul final a vehiculului |  | Datele se referă la utilizatorul final al vehiculului |
| Numele persoanei fizice sau denumirea persoanei juridice | O | Se folosesc câmpuri separate pentru numele persoanei fizice sau denumirea persoanei juridice comunicate în format imprimabil |
| Prenumele | O | Se folosesc câmpuri separate pentru prenume și inițiale comunicate în format imprimabil |
| Adresa | O | Se folosesc câmpuri separate pentru stradă, număr și anexe, cod poștal, loc de reședință, țară de reședință etc. și se comunică adresa în format imprimabil |
| Mijloacele electronice de comunicare | F | Adresa de e-mail pentru serviciile de trimitere recomandată pe cale electronică |
| Sexul | F | Masculin, feminin |
| Data nașterii | O |  |
| Entitatea juridică | O | Persoană fizică sau juridică |
| Locul nașterii | F |  |
| Număr de identificare | O | Un element de identificare care identifică în mod unic persoana sau societatea respectivă |

Partea V. Datele la momentul săvârșirii încălcării, referitoare la deținătorul și proprietarul anterior al vehiculului care face obiectul căutării inițiate

| **Element** | **Obligatoriu/**  **Facultativ (O/F)** | **Observații** |
| --- | --- | --- |
| Date privind deținătorul anteriori ai vehiculului |  | (Codul C.1)  Datele se referă la deținătorul certificatului de înmatriculare specific |
| Numele persoanei fizice sau denumirea persoanei juridice | O | (Codul C.1.1)  Se folosesc câmpuri separate pentru numele persoanei fizice sau denumirea persoanei juridice comunicate în format imprimabil |
| Prenumele | O | (Codul C.1.2)  Se folosesc câmpuri separate pentru prenume și inițiale comunicate în format imprimabil |
| Adresa | O | (Codul C.1.3)  Se folosesc câmpuri separate pentru stradă, număr și anexe, cod poștal, loc de reședință, țară de reședință etc. și se comunică adresa în format imprimabil |
| Mijloacele electronice de comunicare | F | Adresa de e-mail pentru serviciile de trimitere recomandată pe cale electronică |
| Sexul | F | Masculin, feminin |
| Data nașterii | O |  |
| Entitatea juridică | O | Persoană fizică sau juridică |
| Locul nașterii | F |  |
| Număr de identificare | O | Un element de identificare care identifică în mod unic persoana sau societatea respectivă |
| Date privind proprietarul anteriori ai vehiculului |  | (Codul C.2)  Datele se referă la proprietarul anterior vehiculului |
| Numele persoanei fizice sau denumirea persoanei juridice | O | (Codul C.2.1)  Se folosesc câmpuri separate pentru numele persoanei fizice sau denumirea persoanei juridice comunicate în format imprimabil |
| Prenumele | O | (Codul C.2.2)  Se folosesc câmpuri separate pentru prenume și inițiale comunicate în format imprimabil |
| Adresa | O | (Codul C.2.3) |
| Mijloacele electronice de comunicare | F | Adresa de e-mail pentru serviciile de trimitere recomandată pe cale electronică |
| Sexul | F | Masculin, feminin |
| Data nașterii | O |  |
| Entitatea juridică | O | Persoană fizică sau juridică |
| Locul nașterii | F |  |
| Număr de identificare | O | Un element de identificare care identifică în mod unic persoana sau societatea respectivă |

Partea VI. Datele la momentul săvârșirii încălcării, referitoare la utilizatorul final anterior al vehiculului care face obiectul căutării inițiate

| **Element** | **Obligatoriu/**  **Facultativ (O/F)** | **Observații** |
| --- | --- | --- |
| Date privind utilizatorul final al vehiculului |  | Datele se referă la utilizatorul final al vehiculului |
| Numele persoanei fizice sau denumirea persoanei juridice | O | Se folosesc câmpuri separate pentru numele persoanei fizice sau denumirea persoanei juridice comunicate în format imprimabil |
| Prenumele | O | Se folosesc câmpuri separate pentru prenume și inițiale comunicate în format imprimabil |
| Adresa | O | Se folosesc câmpuri separate pentru stradă, număr și anexe, cod poștal, loc de reședință, țară de reședință etc. și se comunică adresa în format imprimabil |
| Mijloacele electronice de comunicare | F | Adresa de e-mail pentru serviciile de trimitere recomandată pe cale electronică |
| Sexul | F | Masculin, feminin |
| Data nașterii | O |  |
| Entitatea juridică | O | Persoană fizică sau juridică |
| Locul nașterii | F |  |
| Număr de identificare | O | Un element de identificare care identifică în mod unic persoana sau societatea respectivă |